Herodotus: Bapa Sejarah Dunia

Dia dilahirkan pada tahun 485 sebelum masihi. Tinggal di sebuah bandar Yunani purba bernama Halicarnassus.

Lelaki ini ialah seorang penulis dan pengasas kepada bidang penulisan sejarah pada zaman Yunani purba. Gelaran itu diberikan oleh Cicero, seorang ahli falsafah Rom purba. Herodotus juga seorang yang gemar menjelajah sambil menulis pengalamannya.

Kalau ada seorang yang suka, ada juga yang tak suka. Kalau Cicero panggil Herodotus sebagai Father of History, Plutarch memanggilnya sebagai Father of Lies. Plutarch menganggap kisah yang dituliskan oleh Herodotus adalah rekaan semata-mata. Ini berdasarkan beberapa kisah yang ditulis langsung tidak berkaitan dan setiap watak hanya muncul sekali.

Tapi, masih ramai yang menyanjungi Herodotus.

The Histories of Herodotus merupakan tulisan sejarah pertama yang dibuat secara objektif dan ilmiah. Buku itu megandungi tajuk tradisi kuno, politik, geografi, dan pertembungan pelbagai budaya yang terkenal di Asia Barat, Afrika Utara dan Yunani pada masa itu. Hasil kerja ini Herodutus dipecahkan kepada sembilan buku.

Dalam karyanya, Herodotus menggambarkan latar belakang yang berkaitan bagaimana terjadinya perang Yunani dengan Persia, termasuk situasi politik di beberapa negara kota Yunani. Ia juga menggambarkan keadaan Persia yang sangat maju dalam bidang ketenteraan serta kemenangan bangsa Yunani setelah melakukan serangkaian peperangan.

Cara Herodutus menceritakan sesuatu kisah begitu unik dan menjadi inspirasi kepada ahli sejarah selepasnya. Penggambaran sejarah dengan gaya naratif seperti yang dilakukan oleh Herodotus melalui berbagai tulisannya sangat mempengaruhi sejarawan dan penulis yang hidup ribuan tahun selepasnya dan karya-karyanya sehingga ke saat ini masih menjadi rujukan penting pada penulisan sejarah.

Herodotus telah melakukan perjalanan menjelajahi kawasan jajahan Empayar Persian. Menyeberang laut Mediterranean dan sampai ke Mesir, melintasi Palestin, Syria dan Babylon. Dia menuju ke Macedonia dan menjelajahi kepulauan kecil Greek.

Setiap hari, dia akan mencatatkan pengalamannya. Dia malah menulis tentang budaya dan legenda tempatan berdasarkan pergaulannya dengan masyarakat.

Menurut catatan itu, ketika Herodotus melawat Judea sekitar 450 Sebelum Masihi, terdapat penduduk tempatan yang menceritakan mengenai seekor naga yang dikurung dalam sangkar berhampiran Jordan.

Sebaik mendengar cerita itu, beliau menjejaki kawasan yang diceritakan dan sebaik sampai, dia menjumpai banyak rangka berbentuk ular ditinggalkan. Herodotus kemudiannya mencatatkan bahawa rangka itu adalah milik ular yang terbang dari Tanah Arab ke Mesir. Ular itu bertembung dengan burung Ibis dan mati dibunuh burung tersebut.

Herodotus juga menulis tentang satu spesis “semut” berbulu berukuran rubah/musang yang tinggal di salah satu wilayah yang jauh di timur, India dalam kawasan jajahan Empayar Parsi. Semut berbulu itu menurutnya, mendiami kawasan padang pasir, dan pasirnya mengandungi banyak debu emas yang halus.

Herodotus percaya bahawa beberapa legenda yang didengarnya adalah fakta dan dia membantu menyebarkan kisah legenda Griffin. Herodotus bertanya kepada penduduk disitu tentang makhluk itu, mereka mengambarkan Griffin berkaki empat dan berukuran singa, dengan sayap dan paruh tajam.

Herodotus pernah menulis secara lengkap gambaran keadaan Babylon selepas dia mengunjungi tempat itu.

“Babylon lies in a great plain, and in size it is such that each face measures 22½ km, the shape of the whole being square; thus the circumference is 90 km. Such is the size of the city of Babylon, and it has magnificence greater than all other cities of which we have knowledge. First there runs round it a deep and broad trench, full of water; then a wall fifty meters in thickness and hundred meters in height […]. At the top of the wall along the edges they built chambers of one story facing one another; and between the rows of chambers they left space to drive a four-horse chariot. In the circuit of the wall there are set a hundred gates made of bronze.” (Histories, I.178-179)

Apa yang ditulis oleh Herodotus tentang Babylon menjadi kritikan beberapa ahli sejarahwan. Babylon tidak mempunyai saiz seluas itu. Tiang yang ditulis sebanyak 100 batang itu juga tidak benar, rekod sejarah lain menyatakan hanya ada lapan. Ini membuatkan ada yang berpendapat Herodotus tidak mengunjungi Babylon tetapi menulis tentangnya selepas dia mendengar kisah itu dari orang lain.

Beberapa catatan situasi peperangan turut ditulis dengan cukup teliti. Antara contoh pertempuran yang dicatatkan oleh Herodotus ialah Pertempuran Massagetae- Scythian dan Parsi, peristiwa Tomyris memenggal kepala Cyrus. Selain itu, dia juga mencatatkan peristiwa penting seperti Battle of Marathon, pertempuran Thermopylae dan pertempuran Salamis.

Herodotus mencatatkan bahawa pertempuran antara Massagetae- Scythian dan Parsi, dia tidak pernah melihat pertempuran yang seganas itu. Tomyris mengetuai askarnya tanpa sebarang formasi, taktikal atau rencana dengannya.

Dia membawa seluruh tentera Massegatae turun ke medan perang dengan rasa yang dendam yang sedang terbakar. Tentera Parsi tidak dapat menahan amuk askar berkuda ini lalu dihabiskan nyawa mereka satu persatu. Lagipun di belakang mereka ialah Sungai Araxes yang menghalang lagi mereka untuk melarikan diri. Akhirnya, Cyrus The Great tewas di tangan seorang Tomyris.

Tokoh sejarahwan lain iaitu Thucydides sering mengkritik Herodotus kerana memasukkan “dongeng” ke dalam naratifnya hanya untuk menjadikan kisah tulisannya lebih “sedap” dan “menyenangkan” untuk dibaca. Namun begitu, hasil kerja Herodotus tetap menjadi sebuah khazanah sejarah yang agung.

RUJUKAN:

1. Mark, J. J. (2018, March 27). Herodotus. Ancient History Encyclopedia. Retrieved from https://www.ancient.eu/herodotus/

2. Herodotus, . (2012, January 18). Herodotus on Babylon. Ancient History Encyclopedia. Retrieved from https://www.ancient.eu/article/84/

3. Charlotte Higgins (2009) The rest is history, The Guardian Website.
https://www.theguardian.com/…/03/herodotus-charlotte-higgins

4. Julia Kindt (2016) Guide to the classics: The Histories, by Herodotus, The Conversation Website.
https://theconversation.com/guide-to-the-classics-the-histo…

5. The Editors of Encyclopaedia Britannica (2020) Battle of Marathon, Encyclopædia Britannica.
https://www.britannica.com/event/Battle-of-Marathon


Kenapa Soviet Tak Mendarat Di Bulan?

Awal 1960-an, Kesatuan Soviet dianggap juara penerokaan angkasa. Bermula dengan kejayaan pelancaran Sputnik, satelit buatan pertama di dunia pada 1957. Soviet menghantar pula manusia pertama ke angkasa lepas, Yuri Gagarin pada 12 April 1961.

Namun perlumbaan angkasa akhirnya dimenangi US setelah misi Apollo 11 yang dianggotai Neil Armstrong, Buzz Aldrin dan Michael Collins mendarat di bulan pada 20 Julai 1969.

Tetapi kenapa Soviet boleh kalah?

Nikita Khrushchev, Presiden Kesatuan Soviet bertemu Sergei Korolev, jurutera kapal angkasa Soviet yang memainkan peranan penting dalam pelancaran Sputnik dan Vostok. Khrushchev bagitau duit negara dah habis untuk misi ke bulan.

Setahun kemudian beliau bagitau balik Korolev. “Kita takkan serahkan bulan kepada US. Nah! Ambik je dana seberapa banyak kau perlu.”

Soviet lancarkan dua program iaitu pembangunan roket dan misi pendaratan Bulan supaya kerja jadi laju. Satunya diketuai oleh Korolev, manakala satu lagi diketuai Valery Chelomei.

Pendekatan tu gagal menurut Alexei Leonov, angkasawan pertama yang melakukan aktiviti di luar kapal angkasa yang bekerja dengan Korolev. Hubungan Korolev dan Chelomei sentiasa tegang.

Boris Chertok, pereka roket yang bekerja dengan Korolev pun setuju. Dalam bukunya ‘The Rocket and the People’, Korolev terpaksa menyegerakan projek roket N-1 dan menghadkan bajet atas desakan pesaingnya.

Keputusan itu ternyata satu kesilapan.

Keadaan semakin teruk. Khrushchev disingkirkan daripada menjadi presiden pada 1964, pegawai atasan yang bekerja pada projek Bulan telah diberhentikan dan diubah. Korolev pula mati pada 1966.

Selepas kematian Korolev, kerajaan mula mengabaikan misi ke bulan.

Walaupun Kesatuan Soviet mempunyai kelebihan dalam perlumbaan angkasa selepas kejayaan Gagarin, timbul ura-ura US ada 20 kali lebih banyak senjata daripada Kesatuan Soviet.

Soviet rasa terancam dan terpaksa bertindak serta mula memperuntukkan lebih banyak wang untuk pembuatan senjata dan mengorbankan penerokaan angkasa lepas.

Keputusan ini menyebabkan Kesatuan Soviet ketinggalan selepas teknologi angkasa US berjaya mengatasi jauh. Roket Saturn V, yang melancarkan Apollo 11 ke angkasa lepas pada 1969, mampu membawa muatan sehingga 140 tan, manakala N-1 yang dicipta Korolev dan penggantinya, hanya mampu membawa 75 tan.

Roket US guna hidrogen cecair yang lebih cekap tenaga daripada bahan api minyak tanah yang digunakan oleh Soviet.

Selepas itu, keempat-empat roket yang dilancarkan oleh Soviet gagal. US pula berjaya mendarat di Bulan pada 20 Julai 1969. Kremlin putuskan dah tak ada guna membelanjakan duit untuk misi ke bulan yang dah dimenangi oleh US.

Oleh: Azizul Farhan

Teori konspirasi sentiasa beredar dan seharusnya kita bijak membezakan mana satu benar dan palsu. MENCABAR TEORI KONSPIRASI ialah jawapannya. Dapatkan di link dengan diskaun sempena JUALAN PASCA PBAKL sekarang! https://bit.ly/mencabarteorikonspirasishopee


Zheng Yi Sao: Pelacµr Yang Menjadi Ketua Lanµn Menentang Tiga Kuasa Besar Dunia

Ya, anda tak salah baca tajuk artikel ini. Seorang wanita yang merupakan bekas pela.cur menjadi ketua la.nun dan telah melawan tiga kuasa besar dunia yang saling bersaing iaitu Dinasti Qing, Empayar British (Syarikat India Timur) dan Empayar Portugis.

Ia menyebabkan kuasa-kuasa besar ini terpaksa bersatu hanya kerana masalah yang timbul dari kegiatan mela.nun yang diketuai oleh wanita ini. Kebangkitan wanita ini banyak berkait dengan perkahwinannya.

Pada awal abad ke-19, seorang wanita yang pernah menjadi pelac.ur di rumah pelac.uran terkenal di kota Guandong telah berkahwin dengan Zheng Yi, seorang la.nun yang digeruni dan beroperasi di Laut China Selatan pada zaman Dinasti Qing.

Walaupun hari ini semua orang mengenali wanita ini dengan nama Ching Shih atau Zheng Yi Sao, sebenarnya itu adalah nama gelaran yang bermaksud “janda Zheng”. Nama sebenarnya adalah Shi Yang Xianggu. Legasi yang ditinggalkan olehnya juga lebih jauh mengatasi nama suaminya.

Setelah kem.atian suaminya, Zheng Yi Sao menggantikannya dan memerintah lebih dari 1,800 buah kapal la.nun, dan sekitar 80,000 orang pelaut.

Untuk perbandingan, la.nun Blackbeard yang terkenal memerintah empat buah kapal dengan 300 orang la.nun pada abad yang sama.

Jadi, kekuatan angka ini telah meletakkan Zheng Yi Sao sebagai salah seorang pemimpin la.nun yang paling berjaya dalam sejarah.

Suaminya, Zheng Yi, adalah komander kapal la.nun Bendera Merah yang hebat. Dia berjaya menyatukan begitu banyak pertubuhan la.nun-la.nun China yang saling bersaing.

Dia mengahwini seorang pela.cur bernama Shi Yang Xianggu yang berusia 26 tahun pada tahun 1801, wanita itu turut melibatkan diri sepenuhnya dalam kegiatan mela.nun Zheng Yi.

Zheng Yi pada awal kariernya merupakan seorang la.nun yang bertempur secara peribadi untuk Dinasti Tây Sơn dari Vietnam dalam pe.rang melawan Dinasti Qing dari China dan Nguyễn Ánh.

Di bawah naungan Tây Sơn, dia bertempur di bawah armada sepupunya Zheng Qi. Zheng Yi berasal dari keturunan pela.nun terkenal yang akarnya boleh dijejak sejauh ke zaman Dinasti Ming.

Zheng Yi juga memiliki seorang anak angkat bernama Zhang Bao, yang diculik oleh Zheng Yi pada tahun 1798 di usia 15 tahun, dan kemudiannya dipaksa untuk menyertai aktiviti mela.nun.

Kisahnya dikatakan Zheng mengambil Shi Yang sebagai isteri kerana reputasinya sebagai pakar rundingan dan urus niaga yang bijaksana.

Shi Yang memanfaatkan pelbagai rahsia yang dia perolehi sebagai pela.cur untuk mendapatkan pengaruh dan kuasa dari kliennya yang kaya dan berkaitan dengan politik.

Tidak ada sumber primer dari China untuk mengesahkan kisah ini, tetapi kiraan jumlah kekayaannya yang tinggi sudah tentu tak boleh dinafikan sepanjang kerjayanya dalam bidang mela.nun.

Setahun selepas perkahwinan mereka pada tahun 1802, sepupu Zheng Yi, Zheng Qi ditangkap dan dibu.nuh oleh pasukan Nguyễn di kota Jiangping di sempadan Vietnam dan China.

Pada 20 Julai 1802, Nguyễn Ánh memasuki kota Thăng Long, yang menandakan berakhirnya pemerintahan Dinasti Tây Sơn

Zheng Yi segera mengambil alih kedudukan sebagai komander armada Zheng Qi setelah kem.atiannya, dan berlayar kembali ke pantai China bersama dengan la.nun-la.nun China lain yang sebelum itu bernaung di bawah Dinasti Tây Sơn.

Kepulangannya ke China mencetuskan satu tempoh pertikaian di antara la.nun-la.nun lain berhampiran pantai Guangdong, tetapi dengan bantuan Shi Yang yang merupakan pakar dalam hal perundingan dan perancang organisasi yang mahir, Zheng Yi berjaya menyatukan puak-puak la.nun.

Perpecahan puak-puak la.nun diakhiri dengan gabungan konfederasi melalui satu perjanjian yang ditandatangani pada Julai 1805 di mana setiap pemimpin la.nun bersetuju untuk mengor.bankan sebahagian daripada hak autonomi demi matlamat yang lebih besar.

Gabungan ini terdiri daripada enam armada yang dikenali melalui warna bendera masing-masing iaitu merah, hitam, biru, putih, kuning, dan ungu. Zheng Yi memerintah armada terbesar konfederasi, Armada Bendera Merah.

Dikatakan, bahawa Shi Yang menuntut hak kawalan yang sama rata terhadap armada kapal la.nun sebagai syarat perkahwinannya dengan Zheng Yi pada tahun 1801.

Pada waktu inilah kebijaksaan Shi Yang dalam urusan rundingan mula menonjol sebagai sebahagian cara penting untuk dia menjadi ketua keseluruhan konfederasi la.nun.

Kaum wanita yang diangkat menjadi pemimpin la.nun adalah satu fenomena yang jarang berlaku, kebiasaannya apabila topik begini dibangkitkan, kebanyakan sejarawan hanya mengetahui tentang satu nama la.nun wanita iaitu Puan Hon-cho-lo, la.nun yang aktif di Hong Kong pada abad ke-20.

Enam tahun selepas perkahwinan mereka, Zheng Yi meninggal dunia pada usia 42 tahun. Tidak ada banyak maklumat yang diketahui tentang bagaimana dia meninggal dunia.

Beberapa catatan menunjukkan bahawa dia terbu.nuh di lautan akibat dilanda tsunami, sementara ada sumber lisan menyatakan bahawa dia dibu.nuh di Vietnam.

Walau apa jua punca kem.atiannya, ia menyebabkan Shi Yang berada dalam keadaan yang tidak menentu. Dan dari sinilah bermulanya Shi Yang dipanggil dengan nama gelaran Zheng Yi Sao yang akan mempopularkan dirinya.

Anak angkat dan pewaris suaminya, Zhang Bao, pada asalnya adalah orang yang mewarisi kawalan Armada Bendera Merah. Zhang Bao, bagaimanapun, lebih dari sekadar anak tiri Zheng Yi Sao.

Beberapa minggu selepas kem.atian Zheng Yi, Zheng Yi Sao dan Zhang Bao mula bercinta dan akhirnya mengeratkan hubungan melalui perkahwinan.

Tidak lama kemudian, Zheng Yi Sao berjaya kembali berkuasa, dan mendapat tempat dalam barisan kepimpinan Armada Bendera Merah.

Sebagai seorang wanita yang mengendalikan armada la.nun besar, Zheng Yi Sao sudah membiasakan diri dengan kerja-kerja sebagai seorang pelaut.

Kapal la.nun sering mengambil beberapa orang wanita sebagai anak kapal, tetapi tidak jelas sejauh mana peranan mereka atau adakah mereka juga merupakan pela.nun.

Tidak seperti di Barat, di China Selatan tidak ada stigma yang melekat pada wanita yang menyertai pelayaran, mereka tidak dianggap sebagai petanda nasib malang terhadap kapal.

Walaupun begitu, ia masih bukan perkara mudah bagi sesiapa pun, apatah lagi bagi seorang janda la.nun yang mengawal begitu ramai penyangak.

Seorang kakitangan Syarikat India Timur bernama Richard Glasspoole ditangkap oleh la.nun Zheng Yi Sao pada bulan September 1809, dan ditahan sehingga Disember tahun itu.

Dalam laporannya mengenai pengalamannya itu, dia menganggarkan terdapat 80,000 orang la.nun di bawah perintah Zheng Yi Sao, dan memiliki kira-kira 1,000 buah kapal jong besar , 800 jong kecil dan sampan dayung yang lebih kecil.

Zheng Yi Sao menyatukan armada la.nun yang sangat besar melalui kod undang-undang. Kod itu tegas, dan menyatakan bahawa setiap la.nun yang memberi perintah sendiri atau tidak mematuhi perintah atasan harus dipenggal serta merta.

Kod ini juga menjalankan peraturan yang tidak biasa ditemui dalam undang-undang berkaitan ta.wa.nan wanita.

Sekiranya la.nun memper.k.osa seorang wanita yang ditawan, dia akan dihukum m.ati. Sekiranya berlaku hubungan intim antara kedua-duanya secara suka sama suka, kedua-duanya akan dihukum m.ati.

Terdapat catatan lebih lanjut mengenai kod Zheng Yi Sao yang menyatakan bahawa jika la.nun mengambil seorang ta.wa.nan sebagai isterinya, dia harus setia kepadanya (walaupun ada dakwaanmengatakan bahawa ada kapten memiliki ramai isteri).

Apa pun yang mereka fikirkan tentang undang-undang yang diterapkan Zheng Yi Sao, nampaknya jelas bahawa para la.nun telah menghormati dan mematuhi kewibawaan autoriti Zheng Yi Sao.

Armada Bendera Merah di bawah perintah Zheng Yi Sao tidak terkalahkan, walaupun ada usaha dari pegawai Dinasti Qing, tentera laut Portugis, dan Syarikat India Timur untuk mengalahkannya.

1809 adalah tahun penting bagi Konfederasi La.nun Laut di bawah pimpinan Zheng Yi Sao. Pada bulan Mac, seorang Komander Provinsi, Sun Quanmo dengan 100 kapal di bawah pimpinannya, bertempur dengan sekumpulan kecil la.nun berhampiran Pulau Dawanshan.

La.nun-la.nun ini memanggil Zheng Yi Sao untuk meminta bantuan. Zheng Yi Sao memerintahkan Zhang Bao untuk menye.rang dari depan dengan 10 buah kapal, Xiang Shan’er dan Xiao Bu’ao akan mengepung Sun dari sisi, Liang Bao, pemimpin Armada Bendera Putih, menye.rang Sun dari belakang.

Semasa pertempuran, Zheng Yi Sao menye.rang bersama sebahagian besar Armada Bendera Merah dan Armada Bendera Putih lalu menundukkan Sun.

Pada 21 Julai, armada laut Qing memberikan tamparan hebat kepada Konfederasi La.nun dengan membu.nuh Liang Bao dan memusnahkan Armada Bendera Putih dalam pertembungan berhampiran Daerah Jinwan, Zhuhai, yang mengor.bankan brigade jeneral Xu Tinggui dan 25 kapal Zhang Bao.

Kem.atian Liang dan kejatuhan Armada Bendera Putih tidak menghalang Zheng Yi Sao. Pada Ogos 1809, Zheng Yi Sao melancarkan se.rangan besar-besaran. Zhang Bao menye.rang sekitar Dongguan dengan Armada Merah, Guo Podai menye.rang di sekitar Shunde dengan Armada Hitam, dan Zheng Yi Sao menye.rang Xinhui dengan armada peribadinya.

Guo Podai melepasi banyak laluan perairan di sepanjang Sungai Mutiara selama enam minggu dalam kempen serbuan berd.arah yang mengakibatkan kem.atian kira-kira 10,000 orang.

Pada awal September, Zhang Bao memusnahkan sebuah kota besar yang tidak jauh dari Humen dan membu.nuh seramai 2,000 penduduk tempatan. Kebanyakan desa, penempatan, dan kota menjadi mangsa amukan la.nun.

Pada 27 September, Zheng Yi Sao secara peribadi mengetuai 500 kapal dan berlabuh berhampiran Tanzhou. Dua hari kemudian, Zheng Yi Sao memerintahkan Zhang Bao untuk menye.rang kota Shating di hulu yang lebih jauh, di mana dia menawan sekitar 400 orang awam.

Pada 2 Oktober, Zheng Yi Sao memerintahkan Guo Podai berlabuh di sekitar Jigongshi dan menyerbu dua hari kemudian. Pada akhir Oktober, armada provinsi Dinasti Qing diperkuatkan kembali dan sedia untuk beraksi di bawah perintah Sun Quanmou, tetapi dikalahkan lagi oleh Zhang Bao pada malam 21 Oktober di kota Shawan.

Dalam keadaan terdesak, pegawai Qing melihat kepentingan yang ada pada kaum “barbar asing”, dengan harapan mereka dapat memperoleh bantuan menentang Zheng Yi Sao dan Konfederasi La.nun Laut.

Empayar Portugis, yang menguasai Macau pada waktu itu, bersetuju untuk membantu Qing, pada 5 September 1809, Zheng Yi Sao menahan Antonio Botelho Homen (gabenor Timor Portugis), dan Portugis mahu membalas dendam.

Pada awal November 1809, Zheng Yi Sao tiba-tiba meninggalkan Sungai Mutiara dengan hanya beberapa buah kapal, dan berlabuh di Teluk Tung Chung, utara Pulau Lantau, untuk penyelenggaraan.

Pada 4 November, Portugis mengirim tiga kapal dan brigantin untuk mengganggu Zheng Yi Sao di Lantau, yang segera memanggil Armada Bendera Merah di bawah Zhang Bao untuk meminta bantuan.

Pada 5 haribulan, Zhang Bao tiba di Teluk Tung Chung, dan melihat bahawa Portugis sudah tiada, lalu memutuskan untuk melabuhkan kapalnya untuk dibaiki dan diselenggara.

Namun, pada 8 haribulan, enam kapal Portugis menyekat Zheng Yi Sao dan Zhang Bao di dalam Teluk Tung Chung. Pada 20 haribulan, 93 kapal dari armada provinsi Qing bergabung dengan Portugis dalam sekatan terhadap Teluk Tung Chung, yang diperintahkan oleh Sun Quanmou.

Pihak la.nun melakukan pelbagai usaha se.rangan balas demi memecahkan sekatan, tetapi gagal kerana keadaan angin yang tidak baik, namum mereka berjaya menawan salah satu kapal dari armada provinsi, dan membu.nuh 74 orang anak kapal di dalamnya.

Situasi terikat antara la.nun dan armada gabungan Qing-Portugis. Kecewa dengan suasana kebuntuan itu, Sun Quanmou menukar 43 buah kapalnya menjadi kapal api dan cuba melancarkan kapal yang terbakar itu ke arah kedudukan armada la.nun di Teluk Tung Chung.

Strategi ini sama seperti strategi yang digunakan oleh Zhuge Liang dan Zhou Yu untuk menghancurkan armada pe.rang Cao Cao dalam Pertempuran Chibi semasa zaman Tiga Kerajaan.

Namun, pihak la.nun berjaya mengalih haluan kapal api dengan menariknya ke pantai. Api dipadamkan dan kapal itu dileraikan untuk dijadikan kayu api.

Pada saat inilah arah angin berubah, dan dua kapal api dilancarkan kembali ke arah armada provinsi dan membakar dua kapal milik Sun sendiri.

Pada tanggal 29 haribulan, Zhang Bao dan Zheng Yi Sao memanfaatkan angin sepenuhnya, melepaski sekatan dan melarikan diri ke Laut China Selatan.

Armada provinsi Qing kehilangan 3 buah kapal dan mengor.bankan sekurang-kurangnya 74 orang anak kapal, sementara la.nun tidak kehilangan satu pun kapal mereka dan hanya 40 orang yang terkor.ban.

Menjelang akhir tahun 1809, gelombang mula tidak memihak Zheng Yi Sao dan konfederasi. Guo Podai, pemimpin Armada Bendera Hitam, menolak untuk membantu Zheng Yi Sao dan Zhang Bao semasa Pertempuran Teluk Tung Chung.

Mereka kemudian bertempur secara terbuka dengan Zhang Bao berhampiran Humen. Pada 13 Januari 1810, Guo Podai secara rasmi menyerah diri kepada wakil Pangeran muda Liangguang, Bai Ling, dan diberi penghargaan dengan pangkat subleftenan.

Portugis dan Inggeris juga secara rasmi bergabung. Pada 15 September 1809, kapal British bernama Mercury bersetuju untuk bergabung dengan 60 kapal pe.rang provinsi untuk melakukan rondaan bersama di bahagian dalam Sungai Mutiara.

Pada 23 November, Portugis secara rasmi menandatangani perjanjian dengan Bai Ling dengan menghantar enam kapal Portugis untuk bergabung dengan armada provinsi Qing bagi melakukan rondaan antara Humen dan Macau selama enam bulan.

Dasar latihan ketenteraan dan embargo Bai Ling telah menyumbang kepada kejayaan dalam menyekat saluran bekalan pihak la.nun.

Tetapi semua ini tak akan berjaya tanpa keretakan perpaduan Konfeferasi La.nun Laut di antara beberapa pemimpin seperti Zheng Yi Sao, Zhang Bao, dan Guo Podai.

Ini menyebabkan Zheng Yi Sao mempertimbangkan untuk menyerah kepada pihak berkuasa pada awal tahun 1810.

Dengan majistret Macau, Miguel José de Arriaga sebagai orang tengah, Zheng Yi Sao, Zhang Bao, dan Bai Ling secara rasmi bertemu di kapal induk Zhang Bao pada 21 Februari 1810.

Rundingan terhenti ketika Bai Ling menolak permohonan Zheng Yi Sao dan Zhang Bao untuk mengekalkan 5,000 awak-awak dan 80 kapal untuk menyertai bidang perdagangan garam dan menyertai kempen anti-la.nun di Guangdong barat.

Pada penghujung hari yang sama, sepuluh kapal British Indiamen berlayar melintasi armada la.nun dan memeranjakan Zhang Bao yang mengesyaki wujudnya unsur pe.rangkap yang dirancang oleh Sino-Eropah dan segera berundur.

Zheng Yi Sao yang mahu menamatkan kebuntuan ini secara peribadi mengetuai delegasi bersama 17 wanita dan kanak-kanak ke Yamen di Guangzhou dan berunding dengan Bai Ling, di mana Bai Ling akhirnya akur kepada tuntutannya.

Setelah tiga tahun mengukir namanya di tengah lautan, Zheng Yi Sao akhirnya bersara pada tahun 1810 dengan menerima tawaran pengampunan dari pemerintah Dinasti Qing.

Pada 20 April 1810, Zheng Yi Sao dan Zhang Bao secara rasmi menyerah diri kepada Bai Ling berhampiran Furongsha bersama dengan 17,318 orang la.nun, 226 buah kapal, 1,315 meriam, dan 2,798 senjata yang pelbagai.

Zheng Yi Sao menyerah diri dengan 24 kapal dan 1,433 la.nun di bawah perintah peribadinya. Zhang Bao dianugerahkan pangkat Leftenan dan dibenarkan untuk mengekalkan armada persendirian sebanyak 20-30 buah kapal. Zheng Yi Sao juga dibenarkan menikahi Zhang Bao.

Apa yang mencetuskan penyerahan diri itu merupakan konflik dalaman antara Armada Hitam dan Merah dengan para pemimpin mereka, yang akhirnya menyebabkan Armada Bendera Hitam menyerah diri, disusuli dengan Armada Bendera Merah.

Bayangkan, dengan tekanan kuat dari luar yang mendesak hingga mereka kehilangan banyak sumber dan turut menamatkan perpaduan dari dalaman, mungkin Zheng Yi Sao menyedari waktunya sudah tiba untuk menyerah.

Pada tahun 1844, Shi Yang Xianggu, atau Zheng Yi Sao meninggal dunia pada usia 69 tahun selepas menjalani kehidupan aman selepas kem.atian suaminya yang kedua, sebagai seorang pemilik pusat perjudian yang terkenal di suatu tempat di sekitar Guangdong.

Warisan yang ditinggalkannya sejak zaman kekuasaannya telah menembusi budaya popular. Dia telah menjadi inspirasi terhadap satu watak dalam salah satu siri francais The Pirates of the Caribbean, iaitu watak Mistress Ching, salah seorang daripada sembilan ketua-ketua la.nun.

Bahkan, wataknya juga diromantiskan untuk dijadikan bahan bacaan kanak-kanak di Hong Kong melalui buku-buku yang menceritakan tentang kisah Princess Ching.

RUJUKAN:

Murray, Dian H. (1981). One Woman’s Rise to Power: Cheng I’s Wife and the Pirates. Historical Reflections.


Teknologi Ini Dapat Mengecas Kereta Elektrik 10 Minit Saja

“Range Anxiety” ialah ketakutaan bahawa bateri kereta elektrik tidak cukup untuk membawa kita ke destinasi yang kita mahukan. Pada hari ini, pengecas bateri kereta elektrik mengambil masa sehingga satu jam, malah lebih lama untuk bateri itu betul-betul penuh. Ini menjadikan penggunaan kereta elektrik tidak begitu berkesan.

Masalah ini mungkin dapat diselesaikan dengan kemunculan teknologi bateri baru yang dihasilkan oleh saintis dari Penn State University. Bateri ini dapat menggantikan bateri terkini yang mampu mengecas penuh 100% hanya dalam tempoh beberapa minit sahaja.

Menurut Chao Yang Wang, jurutera kimia menyatakan mereka dapat mengecas kenderaan elektrik dalam tempoh 10 minit untuk jarak 200 hingga 300 batu. Bateri EV – sama seperti bateri yang digunakan untuk laptop dan telefon pintar – merupakan bateri ion-litium yang mempunyai batas kitaran cas/nyahcas sebelum prestasinya menjadi rendah dan tidak efisyen untuk digunakan.

Salah satu faktor menurunnya prestasi tersebut adalah disebabkan oleh haba. Sebab itulah kita selalu dipesan supaya jangan membiarkan bateri peranti elektronik yang kita gunakan dibiarkan terlalu panas kerana ia akan menurunkan tempoh hayatnya. US Department Energy cuba untuk mencapai “extreme fast charging” (XFC) yang mana bateri EV dapat cas dengan penuh untuk perjalanan 200 batu kurang dari 10 minit. Pasukan saintis dari Penn State University menyatakan mereka mampu mencapai matlamat ini.

Antara halangan besar untuk mencapai XFC ialah penyaduran litium yang biasanya berlaku ketika kadar cas yang tinggi dan hayat bateri jatuh secara drastik. Penyaduran litium berlaku apabila deposit litium terbentuk di sekitar anod sewaktu bateri sedang di-cas. Walaupun haba yang tinggi tidak bagus untuk bateri litium, meninggikan suhu untuk jangka masa yang pendek dapat mengurangkan penyaduran litium. Sebelum ini, ramai telah berpegang bahawa bateri litium patut dielakkan beroperasi dalam suhu yang tinggi, namun menaikkan suhu untuk jangka masa yang pendek lebih memberikan kelebihan kepada bateri itu berbanding kesan negatifnya apabila panas untuk jangka masa panjang.

Bateri litium yang dipanaskan sekejap sekitar 60 darjah Celsius ketika dicas akan mampu mencapai XFC dan dapat mencapai 1,700 kitaran jangka hayat. Sebaliknya, haba yang tidak terkawal hanya mempunyai 60 kitaran jangka hayat. Sekarang, mereka telah mencapai XFC. Mereka mahu mencari apa bahan yang sesuai untuk cepatkan lagi tempoh mengecas iaitu dari 10 minit hingga ke 5 minit.

RUJUKAN:


McDonald’s: Simbol Kapitalis Yang Meruntuhkan Komunis Soviet

Hari ini jika, kita membaca berita tentang beribu-ribu orang beratur di tengah panas atau dalam cuaca sejuk selama berjam-jam hanya untuk burger Big Mac, itu mungkin kerana McDonald’s (McD) menawarkan set promosi bertemakan kumpulan K-Pop BTS, itu pun berisiko mencetuskan kluster McD yang ;?boleh meningkatkan angka kes Covid-19. Tetapi masih tidak mampu memecahkan rekod McDonald’s pertama yang dibuka di Moscow pada tahun 1990 sehingga bandar itu sentiasa dibanjiri lautan manusia selama satu dekad.

McDonald’s adalah sebuah rangkaian syarikat makanan terbesar di dunia dan menduduki tempat keempat sebagai syarikat yang memiliki jumlah pekerja terbesar di dunia dengan seramai 1.7 juta pekerja, yang kebanyakannya bekerja di francais restoran.  McD menyediakan khidmat untuk lebih daripada 69 juta pelanggan di lebih dari 100 negara di mana mereka beroperasi di bawah perniagaan francais. Syarikat ini meraih pendapatannya hasil dari penjualan dan royalti restoran, serta bayaran dan sewa yang dibayar oleh francais-francaisnya.

Manakala di negara Republik Sosialis Kesatuan Soviet, restoran makanan segera McDonald’s di Bolshaya Bronnaya, di Taman Novopushkinskiy adalah restoran makanan segera Amerika yang amat penting nilainya di Moscow, Rusia. Ia bukan sekadar restoran jenama makanan segera yang biasa-biasa. Tetapi ia merupakan restoran McDonald’s pertama yang dibuka di bandar Moscow pada tahun 1990.

Walaupun hari ini rekaan dan hiasan luaran dan dalamannya telah berubah menjadi restoran McD yang lebih moden, terdapat beberapa gambar-gambar lama yang dipaparkan pada kedua-dua sisi pintu masuk asal restoran McD yang dibina di situ, dan di situ jugalah upacara pemotongan riben serta ribuan penduduk bandar Moscow yang membentuk beratus-ratus barisan yang panjang dan berhimpit-himpit di sekitar Taman Novopushkinskiy pada hari pertama restoran Amerika tersebut dibuka lebih kurang sejak 31 tahun yang lalu, sehinggalah ke tahun 1999.

Warga Moscow yang berbaris menunggu giliran itu membentuk barisan yang panjang lagi sesak hingga bersambung sejauh beberapa batu pada hari itu sahaja, kerana dicatatkan seramai lebih 30,000 orang dari Moscow dan wilayah-wilayah Kesatuan Soviet yang lain telah berkunjung untuk menikmati burger Amerika dan makanan segera buat julung kalinya di Moscow. Apa yang menarik, kira-kira selepas setahun kemudian iaitu pada tahun 1991, pemerintahan komunis Republik Sosialis Kesatuan Soviet akhirnya tumbang.

Oleh itu, Moscow bukan sahaja meraikan pembukaan restoran McDonald’s sebagai restoran makanan segera Amerika yang pertama di negara mereka, tetapi ia juga turut menjadi pembukaan pintu warga Rusia terhadap kemasukan pengaruh kapitalisme yang telah cuba disekat sebaik mungkin oleh pemerintahan komunis Soviet semenjak awal penubuhannya lagi.

Orang ramai yang berkunjung ke McDonald’s pada peringkat awal pembukaannya di Moscow sanggup mengeluarkan belanja dengan harga menu sederhana yang nilainya ketika itu adalah setara dengan nilai gaji mereka yang boleh dipakai untuk meneruskan hidup selama beberapa hari, demi mencuba makanan seperti Big Mac, minuman ‘shake’ dan kentang goreng.

Kemunculan simbol kapitalisme yang terkenal ini dan sambutan yang diterima oleh penduduk di Rusia merupakan petanda besar bahawa dunia sedang berubah mengikut kesesuaian zaman. Di negara Kesatuan Soviet yang serba mencabar itu, para pelanggan kelihatan lebih tertarik dan merasa kagum dengan pemandangan golongan ‘pekerja’ di restoran makanan segera yang santai lagi sederhana di dalam sebuah negara komunis telah berdekad lamanya menerapkan dasar penapisan nilai komersial dengan begitu tegas sekali.

Para jurnalis Soviet mempunyai pandangan yang lebih praktikal, mereka menyatakan bahawa restoran itu sebenarnya lebih mencerminkan ekspresi rasionalisme dan pragmatisme orang Amerika terhadap makanan, berbeza dengan dasar Soviet yang dilihat penuh dengan penafian dan hipokrasi yang tidak mahu direalisasikan hanya semata-mata demi ego atas dasar ideologi politik yang kononnya mahu membela nasib kelas pekerja yang ditindas oleh golongan kelas pertengahan dan kapitalis.

Namun, bagi rata-rata kebanyakan pelanggan Rusia, tindakan dan tujuan mereka menyambut baik pembukaan restoran itu di Moscow bukanlah satu tindakan yang menzahirkan corak pemikiran politik mereka sebagai rakyat biasa, tetapi ia hanyalah sekadar satu peluang bagi mereka untuk menikmati sedikit kebahagiaan di sebuah negara yang masih mengalami masalah ekonomi yang sedang jatuh merudum akibat dari pergolakan politik dalaman komunis.

Munculnya restoran McDonald’s di Moscow menjadi satu petanda yang kecil namun jelas ia sedang memberikan bayangan bahawa proses perubahan sedang berlaku. Dan, lebih kurang sekitar dua tahun kemudian, negara Republik Sosialis Kesatuan Soviet tidak lagi wujud sebagai sebuah negara bersatu, Mikhail Gorbachev mengundurkan diri dari tampuk kepimpinan negara itu, lalu menyebabkan banyak negeri-negeri republik yang diduduki oleh Soviet sebelum itu bertindak mengisytiharkan kemerdekaan masing-masing.

Usaha dan inisiatif pembukaan restoran McDonald’s yang pertama di Moscow merupakan hasil usaha sama di antara McDonald’s Kanada dengan majlis perbandaran Moscow. Perancangan itu buat kali pertamanya mula dibayangkan ketika George Cohon, pengasas, dan CEO McDonald’s Kanada, bersua muka dengan para pegawai Kesatuan Soviet pada acara sukan ’76 Summer Olympics di Montreal. Dan lebih satu dekad kemudian, iaitu pada 31 Januari 1990 ia menjadi satu realiti.

Restoran McDonald’s di ibu kota Rusia itu buat julung kalinya juga dalam sejarah menjadi bandar dan restoran yang pertama mencipta dan memecahkan rekod untuk kehadiran pelanggan yang paling besar bilangannya pada hari pertama ia beroperasi dengan para kakitangannya telah memberikan khidmat mereka kepada lebih dari 30,000 orang ramai yang mahu mencuba hidangan di restoran itu. Sebelum itu, cawangan utama McD di Budapest merupakan pemegang rekod tersebut dengan kehadiran seramai 9,100 pelanggan.

Semasa dibina, ia menjadi restoran McD yang terbesar di dunia. Lokasinya menyediakan ruang untuk memuatkan sebanyak 900 tempat duduk dengan kakitangan yang seramai sekitar 600 orang pekerja yang dipilih secara teliti daripada sejumlah 35,000 orang yang memohon pekerjaan itu. Mereka menjadi pekerja yang paling terbaik di antara semua pemuda terbaik Soviet.

Bahkan, di antara kesemua pekerja dan kakitangan McD Moscow ini terdapat beberapa pelajar dari universiti-universiti yang berprestij tinggi serta amat mahir bertutur dalam bahasa asing dengan kemahiran menyediakan khidmat pelanggan yang cemerlang. Budaya tenaga kerja baru ini sangat berbeza dengan sektor perkhidmatan Soviet yang sebelum itu adalah sangat lapuk dan terkenal dengan sikap kecuaian, jarang tersenyum, dan bermasam muka gara-gara dasar politik ekonomi komunis yang tegas, mahu menghentikan penindasan, tetapi sebaliknya mereka sendiri menjadi penindas rakyat.

Sebelum itu, Rakyat Kesatuan Soviet sudah begitu terbiasa menerima layanan yang kasar dan sombong, sehinggalah apabila mereka tiba-tiba berhadapan dengan pekerja yang baik, beradab sopan dan tidak lekang dari memberikan senyuman, mereka seolah-olah terkena kejutan budaya. Bahkan, terdapat laporan yang mengatakan ada pelanggan yang merasa tidak selesa semasa sedang diberikan layanan oleh seorang pekerja yang sentiasa memberikan senyuman sehingga pengurus McD itu terpaksa meminta pekerja mereka untuk kurangkan senyuman.

Bagi rakyat biasa di Kesatuan Soviet semasa negara sedang memasuki fasa perestroika, iaitu satu proses reformasi yang menekankan dasar pembaharuan mikroekonomi yang mungkin kita boleh anggap sebagai ‘revolusi industri’ pasca kemodenan di Rusia, McDonald’s memberikan gambaran yang jelas tentang bagaimana kehidupan sebalik Tirai Besi Soviet itu, termasuklah memperkenalkan budaya “ngeteh” (makan luar).

Rakyat Soviet banyak mendengar tentang budaya dan cara hidup orang asing di luar sana tanpa dibenarkan mendekatinya, jadi warga Soviet amat marah apabila McD membawa kejutan besar dari luar memasuki Moscow. Jika anda seorang peminat manga Attack on Titan, anda pasti akan faham situasi ini.

Burger menimbulkan kekecohan di Soviet, kerana rakyat biasanya sudah terlalu biasa dengan menikmati makanan yang terhad jika dibandingkan dengan makanan yang ditawarkan oleh negara bukan komunis di luar jangkauan mereka. Dan jika kita merasakan fenomena pelanggan McD Malaysia yang berebut-rebut mahu membeli dan membawa pulang set menu istimewa McD BTS baru-baru ini sudah janggal, maka bayangkan bagaimana situasi orang Rusia yang tidak pernah merasai hidangan McDonald’s ketika itu, mereka juga membawa pulang bungkusan makanan sekali pakai dari McDonald’s sebagai cenderamata, atau untuk digunakan semula.

Walau bagaimanapun, McDonald’s bukanlah sejenis jenama makanan segera yang mampu dinikmati setiap masa pada waktu itu. Lebih-lebih lagi di sebuah negara di mana purata pendapatan rakyat biasa ketika itu hanyalah sekitar 150 rubel sebulan, (RM 8.63 dalam nilai tukaran dari rubel Rusia hari ini) di mana, Big Mac ketika itu dijual dengan harga 3.75 rubel. Harga untuk satu hidangan Big Mac ketika itu dikatakan mampu menanggung kos untuk membeli pas pelepasan menggunakan bas / tren metro selama sebulan.

Selepas McD Moscow dibuka, walaupun sudah memasuki musim panas, tetapi orang ramai masih terus beratur di luar restoran McD saban hari. Oleh kerana ketika itu McD Moscow merupakan satu-satunya cawangan yang ada di seluruh Kesatuan Soviet, ia menyebabkan ramai pelanggan-pelanggan dari bandar-bandar lain datang membanjiri Moscow untuk ke restoran itu hanya demi sebiji burger. Mungkin kerana mereka sebelum itu sudah biasa beratur panjang demi mendapatkan stok bekalan minyak dan gula secara bulanan, jadi, beratur panjang bukan satu masalah bagi mereka.

Sepanjang tahun 1991 hingga 1992 yang berkurang sepenuhnya pada tahun 1999, barisan pelanggan yang panjang masih terus boleh dilihat dan orang ramai terpaksa menunggu berjam-jam untuk masuk dan membuat pesanan. Orang ramai yang memenuhi hingga ke luar restoran McDonald’s Moscow akhirnya mula berkurangan sedikit demi sedikit bermula dari 31 Januari 1999, setelah lebih banyak lagi cawangan McDonald’s mula dibuka di seluruh Rusia.

Pembukaan cawangan restoran McDonald’s yang lain di Moscow selepas itu juga dianggap sebagai salah satu detik bersejarah yang penting. Upacara pembukaan restoran McDonald’s kedua di Moscow pada tahun 1993 bahkan turut dihadiri oleh Presiden Persekutuan Rusia yang pertama merangkap salah seorang wira reformis bekas negara komunis Soviet, Boris Yeltsin.

RUJUKAN:

Wong, Venessa (January 7, 2015). McDonald’s New Turnaround Plan Is So 1990s. Bloomberg.

Culloton, Dan (June 12, 1999). McDonald’s Russian Tsar. Arlington Heights Daily Herald Suburban Chicago.


Keretapi Sarawak 1915

PENGANGKUTAN keretapi bukanlah sesuatu yang luar biasa bagi negeri-negeri di Semenanjung Malaysia dan Sabah.  Namun untuk Sarawak Bumi Kenyalang ianya mungkin sesuatu yang pelik bagi generasi baru.  Sebenarnya tanpa generasi baru mengetahui bahawasanya pengangkutan keretapi itu bukanlah asing bagi rakyat Sarawak dulu-dulu kerana ianya ada iaitu pernah menjadi pengangkutan utama untuk rakyat dan barangan di Kuching.  Ianya wujud semenjak pemerintahan Tuan Rajah Charles Brooke dan “hilang” selepas pendudukan Jepun sewaktu Perang Dunia Kedua berlangsung.

Mengimbau cerita sejarah pengangkutan keretapi zaman Brooke berlaku pada tahun 1915 iaitu sewaktu Sarawak diperintah oleh Tuan Rajah Charles Brooke (1868-1917).

Di era Tuan Rajah Charles Brooke inilah banyak kemajuan yang didapati di Sarawak seperti pencarigalian minyak di Miri, lombong emas yang lebih sistematik serta penghasilan komoditi getah dan lada hitam berada di kemuncaknya. Dengan kekayaan tersebut membolehkan beliau mula memajukan Kuching sebagai sebuah ibu negeri Sarawak dengan pelbagai pembangunan seperti pengangkutan keretapi.

Sekitar bulan Ogos 1915 secara rasminya sebuah lokomotif dengan 7 gerabak telah memulakan perjalanan dengan rel keretapi yang dibina membentang dari Jalan Market (bertentangan Limbungan Brooke lama) telah menarik perhatian penduduk tempatan Kuching. Laluan keretapi ini dikatakan telah mencatat rekod dunia tersendiri apabila mendapat jolokan sebagai laluan keretapi terpendek di dunia pada masa itu yang pernah dibina oleh sebuah negara.

Laluan keretapi Sarawak bermula dari Jalan Market sehingga ke Batu 10, Kuching.  Dan didalam setiap perjalanannya akan berhenti pada setiap dua kilometer iaitu melalui Stesen Jalan Green, Stesen Batu Tiga, Stesen Batu Lima, Stesen Batu Tujoh dan yang terakhir di Stesen Batu Sa Puloh.  Dianggarkan tempohmasa yang diperlukan untuk memenuhi satu arah perjalanan adalah kira-kira 35 minit sahaja.

Bagi memberikan kelancaran operasi pentadbiran sistem keretapi Sarawak, Tuan Rajah Charles Brooke telah menubuhkan Lembaga Keretapi Sarawak bagi memudahkan operasinya dengan mengambil contoh sistem pentadbiran keretapi di negara-negara Eropah. Pada mulanya mungkin agak asing bagi rakyat sekitar Kuching namun setelah beberapa ketika permintaan untuk pengangkutan keretapi semakin mendesak sehingga Tuan Rajah Charles Brooke membeli dua lagi lokomotif.

Dari lokomotif pertama yang dinamakan “Jean” akhirnya diikuti dengan lokomotif baru yang dinamakan “Bulan” dan “Bintang”.  Dikatakan lokomotif-lokomotif ini sengaja diberikan nama yang biasa sahaja mengikut slanga penduduk tempatan agar memudahkan pihak pekerja Landasan Keretapi Sarawak membuat rekod apabila hendak membuat penyelenggaraan.

Walau bagaimanapun, semasa pemerintahan Tuan Rajah Charles Vyner Brooke pengangkutan keretapi ini telah beberapa kali dihentikan dek kerana kengkangan kewangan lebih-lebih lagi sebelum Perang Dunia Kedua menjangkau bumi Sarawak. Oleh kerana pada masa itu Sarawak banyak menggunakan kewangan kerajaan bagi membina banyak infrastruktur ketenteraan bagi menghadapi Perang Dunia Kedua makanya operasi pengangkutan keretapi dihentikan dengan lokomotif hanya disimpan di stor terminal keretapi iaitu satu kawasan bersebelahan dengan Lilian Teater, Kuching.

Pada tahun 1940an setelah pendudukan Jepun di Sarawak, pihak tentera Jepun telah menghidupkan semula pengangkutan keretapi Sarawak tetapi lebih kepada untuk membawa tawanan perang bekerja dari Penjara Kuching ke kawasan di Batu 7. Ini hanya berlaku seketika kerana pihak tentera Jepun juga tidak mempunyai dana yang cukup untuk menyelia pengangkutan keretapi pada masa itu sehingga ianya dihentikan buat selamanya. Dan sejak itulah pengangkutan keretapi Sarawak terus hilang dari radar masyarakat Sarawak umumnya dan Kuching khasnya.

Ada khabar angin yang mengatakan bahawa lokomotif Bintang, Bulan dan Jean telah dihantar ke negara matahari terbit untuk kegunaan rakyat Jepun di sana. Di dalam versi lain pula ada mengatakan bahawa ketiga-tiga lokomotif ini telah dijadikan “scrap” dan dihantar ke Singapura semasa Sarawak menjadi tanah jajahan Koloni Mahkota Sarawak British. Dan tidak kurang yang mendakwa ada satu kepala keretapi tersebut tersadai di Simanggang (Sri Aman).  Namun begitu tiada rujukan mengenai kesahihan cerita ini sehinggalah sekarang.

Cerita pengangkutan keretapi Sarawak zaman Brooke terbongkar semula pada tanggal 16 November 2018 iaitu beberapa hari yang lepas tatkala secebis landasan yang masih lagi elok ditemui ketika kerja-kerja menggali tanah dilakukan di Jalan Market.  Ianya berjaya menarik minat ramai warga netizen dan pencinta sejarah untuk mengetahui lebih lanjut tentang sejarah pengangkutan keretapi di Sarawak.  Menurut informasi sahih dari pentadbiran Kerajaan Sarawak melalui unit Arkeologi Muzium Sarawak sudah mendatangi tapak ianya dijumpai dan kerja-kerja yang sewajarnya akan diteruskan bagi mencari jejak landasan keretapi yang hilang.

Besarlah harapan penulis untuk pihak Kerajaan Sarawak melindungi dan memulihara penemuan bersejarah ini berdasarkan Sarawak Culture, Heritage Ordinance 1993 yang mana cukup menjelaskan setiap khazanah sejarah itu adalah hakmilik kerajaan dan akan dipulihara sepenuhnya.  Tindakan pro-aktif daripada mereka yang bertanggungjawab diperlukan memandangkan sejak kebelakangan ini acapkali tempat-tempat bersejarah dilupuskan atas nama pembangunan sehingga menjadikan generasi baru kita teraba-raba di dalam terang untuk mengetahui sejarah nyata ibu pertiwinya. -HB-

#KamekSayangSarawakBa

Rujukan:


Wujudnya Kampung Yang Mempunyai 400 Pasangan Kembar

Anak adalah anugerah yang tidak bernilai bagi pasangan berkahwin. Kelahiran generasi baru seperti anak mampu meneruskan keturunan ibu dan ayah selain menjadi penyeri dalam keluarga. Apatah lagi kelahiran anak kembar. Mempunyai dua orang anak yang mempunyai wajah yang sama adalah keistimewaan genetik dalam sesebuah keluarga. Namun, tahukah anda bahawa terdapat begitu ramai anak kembar menetap di kampung yang terasing dari pembangunan?

Ya, kampung tersebut wujud. Nama kampung itu ialah Kodinhi yang lokasinya berada di negeri Kerala, India. Kampung ini mempunyai bilangan anak kembar paling ramai di negara ini dengan jumlah seramai 400 pasangan kembar! Bilangan pasangan kembar meningkat setiap tahun sejak bancian tahun 2008, menjadikan kadar kelahiran anak kembar meningkat sebanyak 45 per 1,000 kelahiran berbanding kadar kelahiran anak kembar India dengan sekadar kurang 9 per 1,000 kelahiran.

Penduduk Kodinhi mula mengetahui fenomena ini disebabkan oleh sifat ingin tahun oleh pelajar pasangan kembar perempuan bernama Sameera dan Femeena pada tahun 2006 setelah perasan bahawa dalam kelasnya terdapat 8 pasangan kembar. Mereka juga menemui terdapat pasangan kembar juga di kelas lain.

Kemudian, Sameera dan Femeena membuat tinjauan kecil sebagai sebahagian dari tugasan kelas untuk mengetahui berapa jumlah pasangan kembar dalam sekolah dan ternyata terdapat 24 pasangan kembar. Bermula tinjauan ini, sekolah lain mula membuat perkara yang sama sehinggalah mendapat keputusan bahawa kampung Kodinhi mempunyai 280 pasangan kembar! Keanehan Inilah menjadikan kampung ini unik walaupun terasing dari bandar raya.

Walaupun aneh, namun ramai penduduk gembira dengan kehadiran anak kembar mereka. Samsad Begum iaitu penduduk Kodinhi berusia 46 tahun telah menetap di kampung ini selepas perkahwinannya pada tahun 2000. Mereka tidak berharap sangat mempunyai anak kembar, cukup ada seorang anak saja untuk menceriakan keluarga kecilnya. Beberapa tahun menetap kampung ini, Samsad dan suaminya dikurniakan anak kembar perempuan.

Samsad kemudian terdetik bahawa kelahiran anak kembar mereka adalah dari genetik keluarga suaminya. Ayah suaminya mempunyai adik kembarnya manakala keluarga Samsad tidak mempunyai anak kembar selama 5 generasi. Terdapat juga keluarga kampung yang tidak mempunyai anak kembar seperti penduduk bernama Sukumaren. Lelaki pencen yang berusia 71 tahun hanya mempunyai seorang anak perempuan bernama Praseena sejak menduduki kampung selama 2 generasi.

Pada bulan Oktober tahun 2016, sekumpulan pengkaji dari pelbagai institusi termasuklah CSIR (Centre for Cellular and Molecular Biology) di Hyderabad, Kerala University of Fisheries and Ocean Studies (KUFOS) dan University of London and Germany pergi melawat kampung Kodinhi untuk mencari jawapan fenomena aneh tersebut.

Pertama sekali, pada pengkaji mengumpul sampel air liur dan rambut dari setiap anak kembar untuk menganalisis DNA mereka. Kajian ini kemudian dilaksanakan secara serentak selain kampung ini. Antara lokasi yang mempunyai jumlah anak kembar yang ramai ialah penempatan Hung loc di selatan Vietnam, Igbo-Ora di Nigeria, dan Candido Godoi di Brazil.

Pengkaji dari KUFOS bernama E. Preetham mengemukakan teori yang memungkinkan kerajaan anak kembar berlaku walaupun masih tidak dapat dibuktikan secara saintifik. Menurut beliau, terdapat spekulasi tentang fenomena ini selain kerja genetik iaitu elemen terhadap udara, air, dan diet penduduk dalam kampung tersebut mempengaruhi fenomena ini. Namun, mereka masih berusaha mencari sebab keramaian anak kembar ini.

RUJUKAN:

Varier, Megha. 27 April 2017. Kodinhi: A Kerala village with 400 pairs of twins that continues to be a mystery to researchers. The News Minute.

This village in Kerala has over 400 pairs of twins. No one knows why. Conde Nast Traveller. Published on 24 January 2021.


Sepp Dietrich: Dari Drebar Kereta Kepada Panglima Panzer

Kehidupan selepas Perαng Dunia Pertama di Jerman bukanlah mudah. Dengan kadar inflasi, kemiskinan dan pengangguran yang tinggi, membuatkan ramai berebut-berebut untuk mencari peluang dan ruang bagi meneruskan kehidupan.

Begitulah yang terjadi kepada Sepp Dietrich, bekas Sarjan Mejar dalam Tentera Imperial Jerman yang terpaksa diberhentikan akibat Perjanjian Versailles. Beliau terpaksa betukar-tukar kerja bagi meneruskan kehidupan. Sehinggalah pada suatu hari, beliau berjumpa dengan Adolf Hitler.

Pengenalan

Josef “Sepp” Dietrich dilahirkan pada 28 Mei 1892 di Bavaria, Empayar Jerman. Beliau dilahirkan didalam keluarga kelas pertengahan dan dibesarkan di sebuah perkampungan ladang kecil di Memmingen. Beliau bukanlah seorang yang cerdik tetapi seorang rajin bekerja. Beliau cuba memohon untuk menjadi pegawai tentera tetapi tidak mencapai piawaian yang ditetapkan.

Oleh itu, pada 1911 Dietrich  memasuki rekrut didalam Tentera Bavaria (salah satu kerajaan di dalam Empayar Jerman). Beliau dimasukkan kedalam 4th Rejimen Artileri Diraja Bavaria. Ketika Perαng Dunia Pertama meletus pada 1914, beliau menjadi peninjau artileri di Medan Barat (Western Front) menentang tentera Perancis dan British.

Beliau seorang peninjau meriam yang handal apabila berjaya membidik sasaran musuh dengan baik. Pada 1917, beliau dinaikkan pangkat kepada Koperal (Gefreiter) dan dianugerahkan pingat Iron Cross Kelas Kedua. Pada 1918, beliau dinaikkan pangkat kepada Sarjan (Unteroffizier) dan dianugerahkan pingat Iron Cross Kelas Pertama.

Selepas Jerman menyerah kalah pada 1918, Dietrich diberhentikan daripada perkhidmatan tenteranya. Beliau terpaksa bekerja sebagai pembantu pegawai polis dan juga pegawai kastam. Pada 1928, beliau ditemukan kepada Adolf Hitler oleh Christian Weber (pejuang awal Nazi). Hitler pada masa itu memerlukan pengawal peribadi dan melihat rekod Dietrich, beliau berhasrat untuk melantik Dietrich sebagai ahli Schutzstaffel (SS atau Pengawal Peribadi Hitler). Beliau memasuki Parti Nazi dan menjadi ahli SS yang ke 1,117 (antara yang paling awal).

Hitler memberi tanggungjawab kepada Dietrich sebagai drebar kereta dan seringkali memandu ke mana sahaja Hitler pergi. Selepas Hitler dilantik sebagai ahli parlimen, beliau membenarkan Dietrich untuk tinggal di dalam kuarters kerajaan di Reich Chancellery. Maka, Dietrich tidak perlu lagi menyewa bilik di Berlin. Hal ini menyebabkan Dietrich menjadi setia kepada Hitler kerana banyak membantu kebajikannya walaupun beliau hanyalah seorang drebar peribadi sahaja.

Politik

Pada 5 Januari 1930, Hitler mengambil keputusan untuk menjadikan Dietrich sebagai wakil Nazi di Lower Bavaria, di bawah tiket Parti Nazi. Kini, Dietrich bukan sahaja seorang drebar malah juga seorang wakil rakyat.

Dalam pada itu juga, Dietrich sering menghimpunkan ‘geng-geng’ untuk bertempur di jalanan menentang puak Komunis dan Anarkis yang cuba menentang Parti Nazi di Bavaria. ‘Pertempuran Jalanan’ ala-ala gengster ini berjaya dimenangi hasil pengurusan Dietrich yang cemerlang. Maka, bertapak kuatlah Parti Nazi di selatan Jerman dan tiada sebarang kumpulan yang berani menentang kerana takut akan Dietrich dan geng SS-nya.

Pada 1931, Hitler menganugerahkan pangkat SS-Gruppenfuhrer (suatu pangkat paramilitary SS, yang setaraf Leftenan Jeneral). Selepas Hitler dilantik sebagai Canselor Jerman pada 30 Januari 1933, Dietrich diberi tanggungjawab untuk membentuk sebuah ketumbukan bersenjata elit kecil iaitu Leibstandarte SS Adolf Hitler (LSSAH). Kumpulan ini akan menerima latihan ketenteraan dan aset ketenteraan daripada Tentera Darat Jerman (Heer) bagi menjadi tentera peribadi paling elit untuk Adolf Hitler.

Malam Pisau-Pisau Panjang (Night of the Long Knives)

Selepas Hitler mengambil alih tampuk kerajaan pada 30 Januari 1933, beberapa ahli Parti Nazi berasa kurang senang dengan tindakan “kurang radikal” olehnya. Salah seorang pelopor kuat dalam hal ini ialah Ernst Rohm, Ketua Sturmabteilung (SA – sebuah paramilitari Parti Nazi).

Rohm mahukan “Revolusi Kedua” diadakan di Jerman dimana Socialism diperkenalkan, kekayaan diagihkan sama rata, sistem aristokrat dihapuskan dan menjadikan 2 juta ahli SA diserapkan kedalam Angkatan Tentera Jerman (Reichswehr), di mana Rohm menjadi Panglima Angkatan Tentera.

Hal ini menimbulkan rasa kurang senang bagi beberapa figura besar di Jerman seperti Presiden Jerman Paul von Hindenburg, dan Panglima Reichswehr General Werner von Blomberg. Kumpulan SA ini memiliki akhlak yang terkutuk dan sering menggunakan gengsterism dalam menghancurkan lawan mereka. Kekuatan mereka mencecah 2 juta orang dimana membimbangkan General Blomberg yang mana angkatan tenteranya hanya dilimitasi seramai 100,000 orang sahaja.

Sebagai Menteri Tanpa Portfolio, Rohm pernah menyatakan hasrat di Reichstag (Parlimen Jerman) yang beliau mahu menjadi Menteri Pertahanan dan menggabungkan SA dan Reichswehr dibawah naunganya. Hal ini mengejutkan dan menakutkan ramai pihak termasuk Hitler sendiri. Beliau mula merasakan Rohm mahu mengadakan kudeta.

Tanpa membuang masa, Hitler memanggil orang-orang kananya iaitu Heinrich Himmler dan Hermann Goering bagi merencana pelan menghapuskan pesaing-pesaing dan musuh-musuh Parti. Pada 30 Jun 1934, Hitler mengarahkan semua pucuk kepimpinan SA termasuk Ernst Rohm untuk berada di Bad Wiesse, Bavaria bagi mengadakan mesyuarat tergempar pada keesokkan paginya.

Pada petang tersebut, Hitler bersama-sama Dietrich dan sekumpulan anggota LSSAH pergi ke Bad Wiesse untuk menahan Rohm dan konco-konconya. Dietrich menahan mereka di Penjara Stadelheim bagi menunggu arahan selanjutnya oleh Hitler. Pada jam 1700H, beliau mendapat arahan untuk membμnuh “para pengkhianat” di penjara tersebut, termasuklah Rohm.

Pada awal pagi 1 Julai 1934, Dietrich menelefon markas LSSAH di Berlin untuk pergi ke Kementerian Keadilan untuk menembak mαti beberapa orang kanan SA seperti Karl von Spreti (ajutan kepada Rohm) dan bekas Canselor, General Kurt von Scheicher

Tidak lama selepas itu, Hitler menaikkan pangkat Dietrich kepada SS-Obergruppenfuhrer, panglima 3 bintang di dalam paramilitari SS.

Sebelum Perαng

Selepas Malam Pisau-Pisau Panjang, Dietrich mula mengembangkan unit pengawal dibawah pemerintahanya iaitu Leibstandarte SS Adolf Hitler (LSSAH). Pada asalnya unit ini hanya bersaiz kompeni dengan jumlah 118 orang anggota kemudian dibesarkan sehingga ke size rejimen serta mendapat dijadikan unit “Infantri Bermotor”.

Pada 1 Mac 1935, Dietrich bersama-sama unit LSSAH memasuki kawasan kawalan League of Nations, Saarland. Pada 12 Mac 1938, beliau dan unitnya memasuki Austria kemudian bergambung dengan Nazi Jerman membentuk peristiwa Anschluss. Pada 10 Oktober 1938, akibat daripada Munich Agreement, Dietrich dan LSSAH memasuki dan menawan Sudetenland, Czechoslovakia.

Pada tahun 1939, Dietrich berjaya membentuk satu pasukan bersenjata SS yang setaraf dengan Angkatan Tentera Jerman (Wehrmacht). LSSAH kini mempunyai uniform berwarna sama seperti Wehrmacht; mempunyai 3 batalion infantri penuh, 1 batalion artileri, dan beberapa unit anti-kereta kebal, tinjauan dan pasukan jurutera tempur. Tambahan lagi dengan setiap pasukan di dalam LSSAH akan mempunyai kenderaan bermotor yang tersendiri bagi mengangkut infantri dan peralatan perαng.

Perαng Dunia Kedua – Serαngan Ke  Atas Poland

Pada 1 September 1939, Nazi Jerman menyerαng Poland. Dietrich dan rejimen LSSAH juga mengambil bahagian di dalam serαngan ini apabila di letakkan dibawah 17th Infantry Division pimpinan Generaleutnant Hebert Hoch. LSSAH diberi tanggungjawab untuk menjaga sayap kanan divisyen berkenaan di bahagian selatan Poland.

Ketika ini, Dietrich dan LSSAH sangat terkenal dengan api apabila selepas bertempur dengan tentera Poland, mereka akan membakar kampung-kampung dan membμnuh orang-orang Yahudi di sana.

Melihat kejayaan tersebut, LSSAH dihantar ke Warsaw bagi membantu tentera Wehrmacht menawan ibukota berkenaan. Mereka berjaya mengekang tentera Poland daripada cuba melepaskan diri daripada Warsaw dan kota tersebut jatuh pada 28 September 1939. Walaupun dilihat sebagai satu kejayaan, tetapi Wehrmacht mengkritik unit LSSAH kerana sangat cuai dan terburu-buru dalam bertempur. Ramai anggota LSSAH cedera dan terbμnuh akibat kecuaian tersebut.

Pertempuran Perancis

Pada Februari 1940, Dietrich diberikan sebuah bateri kereta kebal di mana sebanyak 50 buah kereta kebal Sturmgeschutz telah diberikan. Dietrich dan LSSAH dihantar ke Belanda bagi persediaan menyerαng negara berkenaan dan seterusnya memasuki Perancis dari arah utara.

Pada 10 Mei 1940, LSSAH menjadi penggempur barisan hadapan bagi memecah masuk pertahanan Belanda seterusnya bersatu dengan tentera payung terjun pimpinan General Kurt Student di Rotterdam. Sekali lagi, LSSAH membuktikan kecuaian mereka dengan casualties yang mencanak dan secara tidak sengaja tertembak General Student ketika Pertempuran Rotterdam.

Pada 15 Mei 1940, Belanda tumbang ketangan Nazi Jerman.

Kemudian Dietrich dan LSSAH bergerak ke selatan bagi menyerαng Perancis. Pada 24 Mei, Dietrich mengarahkan tenteranya untuk mengambil posisi di sekitar Dunkirk selepas Hitler melarang semua unit Jerman di sekitar Dunkirk untuk memasuki kota berkenaan yang memerangkap lebih 300,000 tentera British dan Perancis.

Pada 25 Mei, Dietrich (seorang Nazi tegar dan tidak pernah pergi Kolej Perαng) mengingkari arahan Hitler. Beliau memanggil Batalion Ketiga daripada LSSAH untuk menyeberang sungai dan menawan kedudukan artileri British di utara Dunkirk.

Tindakan ini mengejutkan ramai pihak di mana Dietrich boleh dikenakan court-martial. Sebaliknya, Hitler menganugerahkan Dietrich pingat Knight Cross of the Iron Cross.

Pada 28 Mei, barulah Hitler mengarahkan unit-unit Jerman mara untuk menawan Dunkirk namun sudah ramai tentera British dan Perancis berjaya diselamatkan keluar daripada pengepungan di sana. Bagi melepas geram, beberapa unit LSSAH berjaya menawan beberapa kampung di sekitar Dunkirk sebelum membakar dan membμnuh tawanan-tawanan perαng di sana.

Serαngan Ke Atas Yugoslavia dan Greece

Setelah Pertempuran Perancis tamat pada 22 Jun 1940, Dietrich memindahkan unit LSSAH ke Metz di utara Perancis untuk rehat dan rawat. Pada ketika ini, Dietrich bergembira apabila unitnya dibesarkan kepada saiz Briged dengan keanggotaan seramai 6,500 orang. Mereka juga dilatih untuk membuat serαngan amfibia bagi persediaan menawan Britain.

Namun, Hitler menghantar unit LSSAH ke selatan Eropah dimana mereka akan bersama-sama 12th Army pimpinan Field Marshal Wilhelm List untuk menyerαng Yugolavia dan Greece.

Pada 6 April 1941, Belgrade dibom oleh Tentera Udara Jerman (Luftwaffe) menjadikan bandar tersebut padang jarak padang tekukur. Pada 12 April, Dietrich dan LSSAH diberikan penghormatan untuk memasuki dan menawan bandar berkenaan.

Pada 20 April, Dietrich dan LSSAH mara sehingga ke Athens dan kemudian ke Teluk Patras menghadap Laut Mediterranean menjadikan mereka unit pertama yang secure di pesisir pantai selatan Greece.

Serαngan Ke Atas Soviet Union

Reichsfuhrer-SS Heinrich Himmler mengarahkan LSSAH dinaiktaraf sebagai sebuah divisyen tentera penuh selepas prestasi yang hebat ketika Pertempuran di Yugoslavia dan Greece. Dietrich akan membawa divisyen baru ini ke Czechoslovakia pada bulan Mei bagi persediaan dalam serαngan besar-besaran keatas Soviet Union – Operation Barbarossa.

Pada 22 Jun 1941, Nazi Jerman melancarkan Operasi Barbarossa, serαngan paling besar dalam sejarah ketenteraan; lebih 2 juta tentera menyerαng Soviet Union dalam satu masa.

Dietrich dan LSSAH (kini digelar 1st SS Division (motorised)) diletakkan dibawah naungan 1st Panzer Army pimpinan Generaloberst (Colonel-General) Ewald von Kleist, sebahagian daripada Army Group South pimpinan Field Marshal Gerd von Rundstedt.

Dietrich memimpin 1st SS Division dalam Pertempuran Uman dan Penawanan Kiev pada September 1941. Selepas itu, tentera pimpinan Dietrich perpindah ke Sevastopol dan diletakkan dibawah naungan 11th Army pimpinan Generaloberst Erich von Manstein.

Pada bulan Oktober, Dietrich dan tenteranya dipunggah ke Rostov untuk mempertahankan kota berkenaan daripada serαngan balas Soviet yang hebat. Dietrich meminta kebenaran Rundstedt (Panglima Army Group South) untuk berundur daripada Rostov kerana sudah ramai anggota tentera 1st SS Division yang terkorban dan berisiko untuk dimusnahkan.

Pada Disember 1941, Rundstedt bersetuju untuk meninggalkan Rostov dan hal ini menjadi punca kemarahan Hitler. Beliau memecat Rundstedt akibat daripada pengunduran tersebut. Mendengar daripada peristiwa itu, Dietrich terbang ke Markas Fuhrer di Wolf’s Lair dan menerangkan kepada beliau mengenai rasional pengunduran tersebut.

Kesal dengan keputusan tersebut, Hitler memberikan hadiah tunai sebanyak 50,000 Reichsmark serta memberi Dietrich dan 1st SS Division rehat dan rawat di Normandy, barat Perancis.

Panglima Panzer

Pada Julai 1942, tiga buah division SS, 1st SS Division (LSSAH), 2nd SS Division (Das Reich) dan 3rd SS Division (Totenkopf), digabung dan membentuk sebuah Kor iaitu SS Panzer Corps. Ketiga-tiga divisyen tersebut kini dilengkapi dengan kereta kebal yang baru dan terkini. Antaranya ialah sebuah kereta kebal berat iaitu Tiger I.

Panglima pertamanya ialah Sepp Dietrich. Kor ini mengambil bahagian dalam serαngan keatas Toulon, Perancis dalam Operasi Anton bagi menawan seluruh Tentera Laut Perancis yang berpangkalan di sana.

Selepas kecelakaan di Stalingrad, tentera Jerman yang baru dibentuk di selatan Rusia; Army Group Don pimpinan Field Marshal Erich von Manstein. Beliau mengarahkan Dietrich dan SS Panzer Corps untuk membantunya di selatan Rusia bagi menstabilkan barisan hadapan tentera Jerman di sana.

Tetapi, Dietrich dipanggil semula ke barat oleh Field Marshal Gerd von Rundstedt (kini Panglima Medan Barat) bagi memimpin ketumbukan SS Corps yang baru, 1st SS Panzer Corps. Manakala di Rusia, tempatnya diambil alih oleh SS-Obergruppenfuhrer Paul Hausser, kini dinamakan semula sebagai 2nd SS Panzer Corps.

Medan Barat

Pada Julai 1943, sekutu Nazi Jerman iaitu Itali menyerah kalah dan berpihak kepada pihak Berikat. Hitler menghantar Dietrich dan 1st SS Panzer Corps ke Itali dalam Operation Axis bagi menyahsenjatakan tentera Itali yang setia kepada pihak Berikat. Dietrich juga dihantar untuk menyelamatkan perempuan simpanan Benito Mussolini iaitu Clara Petacci di utara Rome.

Kemudian, Dietrich membina pangkalan baru di Brussels, Belgium bagi persediaan dalam menghadapi serαngan amfibia pihak Berikat yang akan berlaku tetapi tidak tahu dari arah mana.

Pada April 1944, Rundstedt mengarahkan Dietrich untuk memindahkan seluruh 1st SS Panzer Corps ke Paris sebagai pasukan tentera Panzer simpanan. Perkara ini ditentang keras oleh Field Marshal Erwin Rommel, komander Army Group B yang mempertahankan pesisir pantai Perancis.

Rommel merasakan adalah lebih baik tentera Panzer ini dihantar ke pantai bagi menghalang pendaratan tentera Berikat. Kemudian, Hitler membahagi dua tentera Panzer tersebut, sebahagian di Paris, sebahagian di Normandy dan sebahagian di Calais, merosakkan lagi pelan pertahanan Jerman di Atlantik.

Pada 6 Jun 1944, tentera Berikat mendarat di Pantai Normandy. Dietrich yang pada ketika itu berada di Berlin, bergegas semula ke Paris bagi membendung serαngan tentera Berikat. Malangnya, tentera Berikat sudahpun mendaratkan hampir 1 juta tentera di Normandy dalam masa 24 jam.

Dietrich juga tempang apabila semua divisyen SS dibawah 1st SS Panzer Corps tidak centralized di mana mereka dihantar dan diletakkan di luar kawalan dan pemerintahan beliau. Contohnya, 1st SS Panzer Division di Calais, 2nd SS di Caen, 3rd SS di selatan. Dietrich kemudian menghantar protes kepada Rundstedt tetapi tidak mempunyai apa-apa maklum balas.

Tentera Jerman juga gagal dalam beberapa siri serαngan balas seperti Operation Luttich apabila tentera Berikat berjaya mematahkan serαngan balas yang lemah tersebut akibat bantuan bertali arus oleh tentera udara pihak Berikat.

Plot Membμnuh Hitler

Seawal 1944 lagi, Dietrich sudah rasa peperαngan ini semakin sia-sia. Kekalahan yang berlaku di Rusia, kelemahan Luftwaffe di udara dan beberapa siri kekalahan di Lautan Atlantik membuatkan Dietrich, antara Nazi tegar, berfikir dua kali mengenai perαng ini.

Hubungan Dietrich dan Hitler sangat rapat dek kerana Dietrich pernah menjadi drebar sejati kepada Hitler diawal penubuhan Parti Nazi. Dietrich juga merupakan ketua pengawal peribadi Hitler dan mempunyai akses yang cukup rapat dengan Fuhrer berkenaan.

Tidak hairanlah Dietrich dilantik sebagai komander 1st SS Division dan diberikan banyak anugerah. Hitler juga menaikkan pangkat Dietrich kepada SS-Oberstgruppenfuhrer (atau Colonel-General), sebuah pangkat setaraf panglima 4 bintang dan kedua tertinggi di dalam SS pada 1 April 1944.

Ironinya, Dietrich sering berbual-bual secara privasi dengan Hitler dan sering menegur tindak-tanduknya di dalam perαng. Dietrich bukanlah seorang ahli politik tegar. Obsesi Dietrich sekarang ini tertumpu kepada pengendalian perαng, (walaupun tidak pernah mendapat pendidikan strategi peperαngan yang formal).

Hubungan rapat inilah yang menjadi kunci kepada beberapa konspirator yang cuba menjatuhkan Hitler. Di Medan Barat (Oberbefehlshaber West, OB West) terdapat paramilitari seperti SS tidak mendapat kuasa penuh kerana didominasi oleh pegawai-pegawai Wehrmacht.

Colonel Claus von Stauffenberg, salah seorang konspirator pernah berjumpa dengan orang-orang tertinggi di Medan Barat (OB West) seperti Field Marshal Rundstedt dan Field Marshal Rommel. Stauffenberg juga berjumpa dengan panglima-panglima SS seperti Dietrich dan SS-Obergruppenfuhrer Wilhelm Bittrich.

Mendengar daripada plot ini, Dietrich pergi ke markas Army Group B untuk berjumpa dengan komandernya iaitu Rommel pada 14 Julai 1944. Dietrich memberitahu Rommel (yang merupakan hero perαng), jika Rommel ingin mengadakan kudeta, seluruh tentera SS di Medan Barat akan menyokongnya. Terkejut Rommel apabila mendengar kata-kata tersebut.

Pada 15 Julai, Rommel menulis surat kepada Hitler agar beliau mencari jalan terakhir untuk menghentikan perαng. Namun surat tersebut dilewatkan selama 2 minggu.

Pada 20 Julai 1944, Stauffenberg meletupkan bom di markas Hitler di Wolf’s Lair di timur Prussia. Rommel dan Dietrich tidak terlibat secara langsung dalam percubaan membμnuh Hitler tersebut. “Operation Valkyrie” tersebut gagal membμnuh Hitler dan kudeta yang diadakan di Berlin berjaya dipatahkan.

Hitler mengarahkan Rommel untuk “dilenyapkan” pada 14 Oktober 1944 selepas surat tersebut sampai kepada Hitler. Dietrich pula terselamat apabila Hitler tidak tahu langsung jika Stauffenberg atau para konspirator pernah berjumpa dengan Dietrich ataupun tidak.

Antara Jun hingga Oktober 1944, tentera Jerman perlahan-lahan terpaksa berundur keluar daripada Perancis dek asakan demi asakan oleh tentera Berikat. Dalam kekalutan tersebut, Dietrich memangku sementara sebagai Panglima 5th Panzer Army sebelum menyerahkan tampuk kempimpinan kepada General der Panzertruppe Hasso von Manteuffel.

Dietrich kemudianya dianugerahkan pingat Knight’s Cross of the Iron Cross bersama Oak Leaves, Swords dan Diamonds oleh Hitler.

Battle of the Bulge – Perjudian Terakhir

Pada 15 September 1944, Hitler memanggil Sepp Dietrich ke Berlin untuk berbual dan membincangkan isu semasa. Hubungan Hitler dan Dietrich bukanlah biasa-biasa. Dietrich merupakan bekas drebar yang memandu Hitler kemana sahaja ketika di awal kancah politik Hitler.

Debaran juga dirasai Dietrich jika Hitler sebenarnya tahu yang Dietrich sebenarnya pernah cuba untuk menentangnya dan terlibat secara tidak langsung dalam Plot 20 Julai.

Dalam perbualan tersebut, Dietrich tanpa segan silu menegur Hitler mengenai caranya dalam mengendalikan perαng di barat. Dietrich juga memberi jaminan bahawa tentera SS akan sentiasa setia kepadanya walau apa jua yang terjadi.

Kemudian Dietrich dikejutkan dengan niat sebenar Hitler yang mahu mengadaka serαngan balas besar-besaran di Medan Barat. Dietrich dilantik sebagai komander kepada 6th Panzer Army. Dietrich yang tercengang hanya mengangguk sahaja.

Perjudian kali ini bukan biasa-biasa. Hitler mengerahkan seluruh aset simpanan Jerman di Medan Barat bagi menjayakan serαngan ini yang diberi nama Operation Watch on the Rhine. Hitler mahu Rundstedt mengerahkan formasi paling kuat yang beliau ada iaitu Army Group B, pimpinan Field Marshal Walter Model untuk melancarkan operasi ini.

Operasi ini bertujuan untuk menawan kota-kota penting di Belgium iaitu Antwerp dan Brussels. Seterusnya memecahbelahkan tentera British dan tentera Amerika di Medan Barat.

Army Group B mempunyai jumlah tentera seramai 406,342, 557 kereta kebal, 667 kereta kebal pemusnah, 1,261 kereta perisai, 4,224 meriam dan anti kereta kebal.

Komposisi tersebut termasuklah 13 divisyen infantry dan 7 divisyen armor merangkumi 5th Panzer Army pimpinan General Hasso von Manteuffel, 7th Army pimpinan General Erich Bradenberger dan 6th Panzer Army pimpinan SS-Colonel General Sepp Dietrich.

Dietrich diberikan komposisi tentera yang paling hebat dan paling lengkap sekali. Beliau juga diberikan jalan mudah dan paling dekat dengan objektif iaitu Antwerp dibahagian utara. Kali ini, Hitler memberikan kepercayaan kepada Dietrich, seorang panglima SS untuk memimpin serαngan awal dan mutlak dalam operasi ini.

Selepas Plot 20 Julai, Hitler sudah tidak mempercayai panglima-panglima Wehrmacht. Sebagai seorang Nazi tegar, Hitler lebih mengagung-agungkan tentera 6th Panzer Army yang kebanyakkan dipimpin oleh panglima-panglima SS seperti Dietrich, Bittrich dan Peiper.

Rundstedt yang risau dengan keadaan ini menghantar beberapa pegawai staf kepada Dietrich bagi membantu dalam misi tersebut.

“Dietrich tu bagus. Tapi bodoh. Orang itu tidak tahu macam mana nak baca peta.” – Field Marshal Gerd von Rundstedt.

Pada 16 Disember 1944, Hitler melancarkan operasi tersebut. Serαngan kali ini sama seperti yang berlaku ketika menyerαng Perancis pada 1940; melalui hutan tebal Ardennes. Dengan cuaca salju dan kabus tebal, tentera Jerman menyerαng kedudukan tentera Berikat di seluruh sektor di Ardennes.

Sepp Dietrich dan 6th Panzer Army menusuk masuk dari arah utara. Namun, serαngan mereka terpaksa terhenti akibat asakan hebat oleh tentera Amerika. Dietrich mengaktifkan sebuah ‘battlegroup’ iaitu Kampfgruppe Peiper untuk menjadi pasukan penusuk. Peiper mempunyai sepasukan armada kereta kebal seperti Tiger II dan Panther cuba untuk melalui jalan-jalan pintas bagi melepasi pertahanan tentera Amerika.

Walaupun begitu, Peiper menghadapi kesukaran akibat cuaca buruk membantutkan operasi serαngan mereka. Ada satu ketika unit tersebut tersesat di hutan Ardennes dan terpijak periuk api sendiri. Mereka juga terpaksa berhempas pulas di pekan Elsenborn yang berjaya dipertahankan oleh tentera Amerika yang berkampung di sana.

Manakala progress di bahagian tengah oleh 5th Panzer Army pimpinan panglima Wehrmacht, General Manteufel harus diberi pujian. Beliau berjaya mengepung pekan Bastogne dan mara sehingga ke Sungai Meuse, 50 batu daripada Antwerp.

Pada 25 Disember, tentera Amerika pimpinan Lt. General George S. Patton melancarkan serαngan balas dan membuka jalan kepada tentera Amerika yang terperαngkap di Bastogne. Pada ketika ini seluruh operasi serαngan Jerman sudah terbantut.

Pada 26 Disember, Tentera Udara Pihak Berikat memulakan serαngan udara selepas cuaca mula cerah dan kabus mula beransur hilang. Dietrich yang tersangkut di pekan Elsenborn di utara ketumbukan mula kucar-kacir akibat serαngan udara tersebut.

Pada 7 Januari 1945, Hitler mengarahkan seluruh tentera Jerman untuk berundur dan melupakan terus operasi tersebut.

Kembali ke Timur

Dietrich kemudian dihantar bersama-sama 6th Panzer Army ke Medan Timur. Tentera Soviet pimpinan Marshal Fyodor Tolbukhin dan Marshal Radion Malinovsky (yang memimpin 3rd Ukrainian Front dan 2nd Ukrainian Front) telah memecah masuk ke Hungary dan cuba menawan salah satu telaga minyak terakhir di sana.

Dietrich dan 6th Panzer Army diletakkan dibawah kepimpinan Army Group South pimpinan General der Infantrie Otto Wohler. Namun, pelan dan rancangan operasi di dalam ketumbukan ini hanya dilakukan oleh Hitler sendiri tanpa mendengar nasihat panglima-panglima bawahanya.

Pada 6 Mac 1945, Hitler mengarahkan Operation Spring Awakening diaktifkan. Dietrich dan 6th Panzer Army menjadi tentera penusuk bagi membedil kedudukan Soviet di telaga minyak sekitar Tasik Balaton. Sebanyak 230 kereta kebal dan unit elite dan veteran SS menjadi taruhan Hitler demi mendapatkan semula telaga minyak ini.

Objektif Dietrich ialah Sungai Danube di mana dengan menawanya mereka akan memerangkap seluruh 3rd Ukrainian Front dan bergabung dengan 2nd Panzer Army (sebuah pasukan sahabat di sebelah utara.

Namun pada 14 Mac, Dietrich diasak oleh beberapa elemen partisan Yugoslavia daripada Marshal Josip Broz Tito yang melancarkan serαngan gerila keatas Dietrich dan tentera Panzernya.

Asakan demi asakan yang diberikan oleh tentera Soviet yang bertahan di sekitar Sungai Danube dan Tasik Balaton mengurangkan kekuatan Dietrich sehingga tinggal 85 kereta kebal Panzer sahaja yang tinggal.

Pada 16 Mac, Marshal Tolbukhin dan 3rd Ukrainian Front melancarkan serαngan balas bersama-sama 2nd Ukrainian Front yang datang dari arah timur. Serαngan ini memberi risiko yang besar di mana Dietrich dan 6th Panzer Army mungkin akan terkepung.

Pada 22 Mac, Dietrich mengarahkan seluruh 6th Panzer Army (selepas casualties meningkat) untuk berundur ke terus ke Vienna, Austria. Pada ketika ini, 6th Panzer Army hanya tinggal 6 biji kereta kebal Tiger II sahaja yang tinggal.

“Diorang panggil kita ‘Tentera Panzer Ke-6’ sebab kita hanya ada 6 biji Panzer sahaja yang tinggal” – SS-Oberstgruppenfuhrer Sepp Dietrich.

Vienna

Pada 8 April 1945, Dietrich dan 6th Panzer Army dalam keadaan yang sama lemah, tiba di ibu kota Vienna. Bagi Dietrich, peperαngan sudah tamat dan Vienna merupakan kota terakhir untuk dipertahankan. Di sebelah timur ialah tentera Soviet dan di sebelah barat ialah tentera Amerika.

Hitler yang berang Dietrich membuat pengunduran, mengarahkan seluruh unit SS dibawah 6th Panzer Army untuk membuang “gegelang nama Adolf Hitler” (cuff title) kerana telah gagal dalam misi mustahil mereka. Dietrich menghiraukan sahaja arahan tersebut.

Tentera Soviet mula membanjiri timur Austria dan kini bertempur dengan beberapa elemen yang lemah 6th Panzer Army di Vienna. Kota tersebut ditawan pada 15 April 1945.

Dietrich yang sempat melarikan diri dan menyerahkan kalah kepada tentera Amerika 36th Infantry Division pimpinan Maj. General John E. Dahlquist.

Epilog

Dietrich kemudianya dibawa ke muka pengadilan diatas jenayah perαng yang dilakukan ketika Pertempuran Ardennes 1944 (Operation Watch on the Rhine) apabila anak buahnya SS-Colonel Joachim Peiper membμnuh 84 tawanan perαng Amerika di Malmedy dan lebih 100 orang awam Belgium di Stavelot.

Sebagai Panglima Memerintah dalam serαngan tersebut, Dietrich didapati bersalah dan dijatuhkan hukuman penjara seumur hidup. Kemudian, hukuman tersebut dikurangkan kepada penjara 25 tahun. Beliau dipenjarakan di Landsberg sehingga 1955 apabila menerima parol.

Kemudian, Dietrich ditahan lagi pada Ogos 1956 diatas kesalahan terlibat secara langsung dalam Malam Pisau-Pisau Panjang 1934 yang membμnuh lebih 80 paramilitari SA termasuk Ernst Rohm. Beliau didapati bersalah dan dipenjara selama 19 bulan. Pada 2 Februari 1958, beliau dibebaskan.

Dietrich kemudian terlibat dalam Persatuan Veteran Perαng Waffen SS (HIAG), sebuah kumpulan veteran SS pasca Perαng Dunia Kedua. Selepas itu, kehidupan beliau dibantu oleh warga HIAG yang masih menghormαti beliau dalam memimpin mereka ketika perαng.

Pada 21 April 1966, Dietrich meninggal dunia akibat serαngan jantung berumur 73 tahun. Beliau dikebumikan di Lundwigsburg, Baden, Barat Jerman. Hampir 6,000 orang veteran Wehrmacht dan SS hadir melihat pengebumian beliau.

Penilaian

Dietrich berkahwin sebanyak 2 kali. Yang pertama pada 1921 bersama Barbra Betti Deidl dan bercerai pada tahun 1937 serta tidak mempunyai anak. Pada 1942, beliau menikah untuk kali kedua bersama Ursula Moniger-Brenner, seorang model terkenal dan dikurniakan 3 orang anak iaitu Gotz-Hubertus, Wolf-Dieter dan Lutz.

Selepas diberhentikan daripada tentera, bekas Sarjan Mejar tersebut pekerja sebagai pegawai kastam dan pegawai polis di sekitar Bavaria. Kemudian beliau diperkenalkan kepada Hitler dan Parti Nazi pada 1928 dan seterusnya memasuki parti berkenaan.

Beliau mengambil keputusan untuk menjadi drebar kereta Hitler selepas beliau keluar daripada penjara dan berkempen untuk Parti Nazi. Di sinilah hubungan Dietrich dan Hitler mulai rapat. Hitler mempercayai Dietrich kerana Dietrich merupakan veteran Perαng Dunia Pertama dan kagum akan Dietrich dalam hal-hal pentadbiran. Kemudian, Dietrich dilantik sebagai pengawal peribadi SS dan dilantik sebagai ketua pengawal tersebut.

Dietrich menjadi seorang fanatik dan pengikut setia kepada Hitler. Dietrich kemudian dilantik sebagai jurulatih dan komander bagi unit pasukan bersenjata paramilitari SS iaitu Leibstandarte SS Adolf Hitler (LSSAH). Hitler yang melihat Dietrich sebagai seorang bekas Sarjan Mejar menjadikan dia calon terbaik untuk mendisiplinkan unit SS tersebut.

Dietrich juga sering bertelingkah dengan Ketua SS iaitu Reichsfuhrer-SS Heinrich Himmler kerana beliau melihat Himmler lebih ‘junior’ daripada beliau. Himmler seorang yang opportunist dan suka bermain politik mebuatkan beliau mendapat tempat yang lebih tinggi dikalangan Parti Nazi, lebih-lebih lagi selepas kemαtian Ketua SA, Ernst Rohm.

Namun, Dietrich juga mengecapi beberapa tempiasnya. Beliau dinaikkan pangkat ke SS-Obergruppenfuhrer (1933) dan SS-Oberstgruppenfuhrer antara pangkat yang tertinggi yang boleh dianugerahkan Hitler sendiri.

Dietrich bersama veteran-veteran Waffen SS, 1960.

Ketika Perαng Dunia Kedua meletus, Dietrich seorang yang cuai dan suka memperjudikan tenteranya dalam mengecapi sesuatu objektif. Ramai anggota tentera dibawah pimpinanya yang terkorban membuatkan panglima-panglima Wehrmacht berasa risau.

Dietrich tidak pernah pergi ke Staff College atau Akademi Perαng seperti pegawai-pegawai Wehrmacht yang lain. Tidak hairanlah beberapa siri kempen ketenteraan yang dipimpin beliau tidak membuahkan hasil yang baik. Beliau terpaksa diberikan beberapa pegawai-pegawai staf yang berkaliber bagi membantunya di dalam kempen peperαngan.

Hubungan rapat beliau dengan Hitler membuatkan Dietrich menjadi kebal dan dipandang tinggi oleh masyarakat di Jerman. Banyak video dan gambar propganda mengenai beliau ditayangkan bagi menunjukkan Panglima dari cawangan SS ini setaraf dengan panglima Wehrmacht, padahal semua itu hanyalah wayang sahaja.

Pengebumian Sepp Dietrich, 1966.

Apa pun, Dietrich telah menunjukkan jika ada peluang dan ruang, mereka juga boleh berjaya. Daripada seorang pemandu drebar kereta kepada panglima Panzer.

RUJUKAN:


Bagaimana Cicak Melekat Pada Dinding?

Semasa korang
memerhati cicak yang melekat pada dinding, korang pernah terfikir ke macam mana
cicak boleh melekat pada dinding? Masa aku masih kanak kanak, aku selalu
beranggapan cicak ni ada kuku tajam atau bulu cecangkuk macam labah labah yang
dapat cengkam permukaan kasar dinding. Sampai lah satu tahap ada cicak terjatuh
atas kaki aku dan aku perasan, tapak kakinya licin. Habis tu, macam mana dia
boleh melekat?

Jawapannya
terletak pada interaksi fizik bernama daya Van Der Waal.

Secara umumnya,
setiap partikel yang wujud di mmuka bumi ini ada daya cas masing masing. Daya
cas ni serupa magnetlah – positif dan negatif saling tertarik antara sesama
sendiri. Itulah punca air terjadi, sebab elemen dia hidrogen ni positif dan
oksigen ni negatif. Gabungan antara dua elemen ni menghasilkan molekul. Apabila
molekul wujud, daya cas ni kurang, tapi masih ada. Jadi, molekul ni boleh
tertarik dengan molekul lain sebagai interaksi fizik bernama dipole-dipole.
Inilah contoh daya Van Der Waal. Daya sesama molekul. Berbanding daya cas, daya
Van Der Waal ni sangat lemah.

Kalau kita kaji
tapak kaki dan tangan cicak rumah dengan mikroskop, kita akan dapat perhatikan
bulu bulu halus yang ada padanya. Nama bulu halus ini ialah setae. Namun, pada
setiap penghujung setae ni, kita ada bulu yang lebih halus di situ bernama
spatulae. Spatulae ni lah yang akan betindak balas dengan molekul di dinding
dan mewujudkan daya tarikan Van Der Waal.

Macam aku cakap sebelum ni, daya ni lemah, tapi macam mana kalau interaksi daya ni banyak? Macam tu lah spatulae. Setiap satu seta sahaja ada lebih kurang 2000 spatulae. Sekarang bayangkan berapa banyak spatulae yang ada pada cicak rumah. Jadi, berjuta juta atau berbillion billion spatulae akan bertindak balas dengan dinding menerusi Van Der Waal dan melekat pada dinding. Dalam pemerhatian seterusnya, saintis mendapati bulu setae ni tak lurus 90 darjah dengan dinding. Kedudukannya berlainan antara satu sama lain. Jadi, ini membolehkan mana mana bulu yang tak dapat melekat dengan dinding akan diimbangkan dengan bulu lain yang boleh melekat pada dinding. Juga, bulu ini sifatnya fleksibel. Jadi, cicak ni boleh tekan bulu bulu ni untuk jadikan lekapannya lebih kuat dan jitu.

 Disebabkan daya Van Der Waal ni penting bagi
cicak untuk melekat, maka bahan diperbuat daripada Teflon ni selalunya cicak
tak boleh melekat. Sebab daya Van Der Waal Teflon sangat stabil, jadi tak
banyak interaksi melekat yang boleh berlaku antara molekul Teflon dan molekul
luar.

Tapi itulah,
disebabkan kes cicak jatuh tu, sampai sekarang aku fobia dengan cicak.

RUJUKAN:

Autumn, K.; Setti,
M.; Liang, Y. A.; Peattie, A. M.; Hansen, W. R.; Sponberg, S.; Kenny, T. W.;
Fearing, R.; Israelachvili, J. N.; Full, R. J. (2002). “Evidence for Van
Der Waals adhesion in gecko setae”. PNAS. 99 (19): 12252–12256.
doi:10.1073/pnas.192252799. PMC 129431. PMID 12198184

Autumn, K. (2006).
“How gecko toes stick”. American Scientist. 94 (2): 124–132.
doi:10.1511/2006.58.124

Butt, Hans-Jürgen;
Graf, Karlheinz; Kappl, Michael (6 March 2006). Physics and Chemistry of
Interfaces. John Wiley & Sons. ISBN 978-3-527-60640-5


Manuskrip Paling Misteri Di Dunia

Pada
tahun 1912 di Itali, Wilfrid Voynich, seorang penjual buku telah menemui sebuah
manuskrip pelik. Manuskrip yang tidak diketahui penulisnya. Manuskrip yang
tidak dapat difahami tulisannya. Manuskrip yang penuh dengan ilustrasi-ilustrasi
yang rumit dan membingungkan.

Manuskrip
yang hanya tinggal 240 muka surat ini kemudiannya dibeli oleh Voynich sendiri.
Nama manuskrip tersebut diberikan nama Voynich kerana dialah yang telah mambawa
manuskrip tersebut ke Amerika dan penyelidikan kali pertama dimulakan untuk
mengetahui pelbagai perkara misteri daripada manuskrip itu.

Antara
perkara yang diselidik daripada manuskrip tersebut adalah;

i.
 Penulisnya. Sehingga kini, tiada siapa
yang tahu siapa penulis manuskrip tersebut. Tetapi pelbagai calon telah diketengahkan
oleh penyelidik. Antaranya adalah Roger Bacon – seorang polymath Perancis pada abad pertengahan. Dikatakan manuskrip
tersebut ditulis oleh beliau untuk memahami tatabahasa sejagat (universal grammar).

Selain
Roger Bacon, John Dee adalah calon seterusnya. John Dee merupakan ahli mistik
dan ahli al-kimia ketika era Ratu Elizabeth. Mungkin juga manuskrip tersebut
ditulis oleh Edward Kelly, juga ahli mistik. Kemudian menunggang nama Bacon
supaya dapat dijual dengan harga yang mahal.

Ada
teori lain menyatakan ia ditulis oleh Jacobus Sinopius, seorang doktor peribadi
Maharaja Rudolf II. Dikatakan manuskrip tersebut adalah catatan beliau sebagai
seorang ahli kimia, botanis dan farmasis. Ada sampai ke satu tahap, manuskrip
tersebut ditulis oleh Voynich sendiri.

ii.
Antara perkara misteri lain adalah tarikh manuskrip tersebut ditulis. Ramai
bersetuju ia ditulis pada kurun ke-15. Tetapi tarikh spesifik manuskrip
tersebut tidak dapat dijejak walaupun setelah menggunakan pentarikhan
radiokarbon. Ada yang kata pada tahun 1420, ada yang kata tahun 1404, ada juga
yang kata pada tahun 1438.

iii.
Kemudian, perkara yang paling serius dikaji adalah tulisannya. Sehingga kini
tiada siapa yang tahu sistem tulisan yang digunakan dalam manuskrip tersebut.
Yang pasti ia ditulis dari kiri ke kanan. Ada yang berspekulasi bahawa sistem
tulisan tersebut pernah dituturkan suatu ketika dahulu, tetapi tidak pernah ada
sistem tulisan. Dalam kata lain, manuskrip tersebut adalah sebagai percubaan
untuk mencipta tulisan untuk pertuturan tersebut.

Ada
juga teori lain menyatakan ia ditulis berniat untuk menyembunyikan mesej
tertentu dengan menulis tulisan dalam bentuk kod-kod. Ada juga yang menyatakan
tulisan tersebut sengaja ditulis dalam bentuk yang tiada makna untuk
menyembunyikan maklumat-maklumat penting. Ada juga yang kata manuskrip tersebut
memang tidak mempunyai sebarang maksud kerana tidak dapat dibaca dan difahami.

iv.
Perkara misteri lain adalah pengetahuan yang terkandung dalam manuskrip
Voynich. Manuskrip tersebut, bukan saja tulisan yang menjadi misteri, tetapi
ilustras-ilustrasi dalam manuskrip tersebut juga penuh dengan misteri.

Walaupun
sebahagian ilustrasinya dapat difahami, tetapi mesej disebalik ilustrasi tersebut
masih tidak dapat digarap. Adakah ia tafsiran mimpi-mimpi? Adakah ia
pengetahuan yang hilang daripada budaya yang dilupakan seperti Atlantis
(Atlantis tidak wujud)? Adakah ia rahsia-rahsia tentang ilmu perubatan? Adakah
ia mengandungi misteri yang terungkap dalam tafsiran astrologi?

Tiada
siapa lagi yang tahu.


Tunku Kudin: Rela Syahid Demi Kemerdekaan Kedah

Pada tahun 1821 kerajaan Siam atau Thai telah melakukan serangan mengejut ke atas Kesultanan Kedah. Penaklukan Thai terhadap Kedah yang bermula dari tahun 1821 hingga 1842 ini adalah tempoh masa yang paling getir dan paling sengsara bagi orang-orang Melayu Kedah. Ramai daripada rakyat Kedah yang kehilangan harta dan nyawa baik kaum lelaki, wanita, tua mahupun muda. Malah ramai juga yang ditangkap oleh tentera Siam dan dibawa sebagai tawanan perang ke Ligor dan Bangkok untuk dijadikan hamba. Pendudukan Siam keatas Kedah sehingga tahun 1842 ini telah mencetuskan beberapa siri penentangan daripada orang-orang Melayu Kedah untuk memulihkan semula kedaulatan dan membebaskan negeri mereka daripada cengkaman Siam. Perang ini lebih dikenali dikalangan orang-orang Melayu Kedah sebagai Perang Musuh Bisik.

Sebenarnya pihak yang bertanggungjawab mencetuskan perang ini di peringkat awal ialah Raja Ligor. Dipercayai beliau telah menghasut pihak kerajaan Siam di Bangkok untuk menawan dan menyerang Kedah. Tindakan ini dipercayai kerana beliau mempunyai rasa tidak puas hati terhadap Sultan Kedah. Bagi menjayakan serangan ini Raja Ligor telah membuat satu muslihat bagi menipu Kedah dan memastikan bahawa tenteranya dapat masuk ke Kedah tanpa sebarang halangan. Pasukan tentera Ligor seramai 7000 orang dikatakan telah berlepas dari Trang terus ke Sungai Kedah dengan memberi alasan untuk mendapatkan bekalan beras dari Kedah bagi melancarkan kempen ketenteraan di Burma. Namun demikian ini hanyalah helah untuk menangkap Sultan Kedah dan menawan negeri jelapang padi tersebut.

Dalam serangan mengejut pada Ahad 12 November 1821 tersebut, Sultan Ahmad Tajuddin Halim Syah sedang berada di Kuala Muda dalam urusan kerja menggali terusan. Baginda dan segala isi Istana telah sempat mengundurkan diri ke Seberang Perai dan kemudiannya terus ke Pulau Pinang bagi mendapat perlindungan British. Dalam pertempuran di Kota Kuala Kedah dipercayai Dato Syahbandar, Dato Temenggung dan Dato Laksamana telah syahid dibunuh tentera Siam, manakala Dato Bendahara, Putera Sultan Tunku Yaakob dan Tunku Jam Jam telah dapat ditawan oleh tentera Siam. Namun demikian dipercayai Dato Bendahara telah diracuni ketika dalam perjalanan ke Singgora. Dalam serangan itu dianggarkan sejumlah 1000 rakyat Kedah ditawan dan dibawa ke Bangkok untuk dijadikan hamba kepada Raja serta para pembesar Siam.

Setelah menawan Kedah, Raja Ligor telah meletakkan dua orang anaknya iaitu Phya Buri Saknuton sebagai Gabenor dan Phya Sina Nunchit sebagai Timbalan Gabenor. Pentadbiran Siam di Kedah juga dibantu oleh pihak tentera dan undang-undang tentera dikuatkuasakan. Semasa dibawah pemerintahan tentera Siam, ramai rakyat Kedah yang telah dibunuh dengan kejam. Mana-mana rakyat Kedah yang mahu melarikan diri keluar dari Kedah akan ditangkap dan diikat lalu badannya akan dibelah dua dengan menggunakan parang besar. Kaum wanita pula ramai yang menjadi mangsa kerakusan nafsu tentera Siam. Rumah-rumah penduduk banyak yang dibakar dan sawah ladang terbiar mati.

Sultan Ahmad Tajuddin telah beberapa kali menghantar wakilnya bersama wakil pihak British ke Siam bagi membincangkan perjanjian damai dan mendapatkan kembali Kedah, namun ia tidak membuahkan sebarang hasil. Namun demikian pada tahun 1826 pihak British telah menandatangan satu perjanjian dengan Siam. Mengikut perjanjian tersebut British mengaku kedaulatan Siam terhadap Kedah dan British juga akan menghalang sebarang usaha dari Sultan Ahmad Tajuddin dan para pengikutnya daripada menyerang Kedah.

Perjanjian yang menyebelahi pihak Siam ini telah menyebabkan Sultan Kedah dan rakyat Kedah marah dan berasa terhina. Oleh kerana itu bagi memulihkan semula maruah dan kedaulatan Kedah pada tahun 1826, Syed Zainal Abidin atau lebih dikenali dengan panggilan Tunku Kudin, iaitu anak saudara kepada Sultan Ahmad Tajuddin Halim Syah telah melancarkan satu kempen ketenteraan untuk merebut kembali Kedah daripada cengkaman Siam.

Pihak Siam pernah meletupkan rumah Tunku Kudin pada waktu malam untuk membunuhnya, tetapi beliau berjaya diselamatkan. Namun anak-anak serta isteri beliau telah meninggal dunia dalam letupan tersebut. Peristiwa tersebut telah menguatkan lagi motivasi dan dendam kesumat beliau terhadap Siam. Beliau bersama Tunku Long Putih, saudara ipar kepada Sultan Ahmad Tajuddin dan Tunku Sulaiman berserta para pengikut mereka telah membuat serangan mengejut keatas kubu siam di Kota Kuala Kedah. Namun demikian serangan buat pertama kali ini telah gagal.

Pada tahun 1829, sekali lagi Tunku Kudin telah bangkit memimpin rakyat Kedah untuk mengusir pihak Siam. Gerakan kali kedua ini disertai oleh Tunku Long Puteh, Tunku Jaafar dan Tunku Dagang, serta beberapa orang lagi paglima-panglima Melayu Kedah. Namun demikian nasib masih tidak menyebelahi Tunku Kudin dan orang-orang Kedah kerana dalam serangan ini mereka gagal mengusir Siam. Pada bulan Januari 1830 sekali lagi Tunku Kudin mengumpul orang-orang Melayu untuk berjuang menentang Siam. Beliau telah berjaya mengumpulkan kira-kira 5,000 orang Melayu untuk menyerang Kedah melalui Perai. Jumlah angkatan ini semakin bertambah di Kedah kerana ramai rakyat Kedah mahu menyertai perang Jihad tersebut.

Pada 24 April 1831, Tunku Kudin dan para pengkutnya telah berjaya menawan Kota Kuala Kedah daripada tangan tentera Siam. Pasukan Siam telah lari menuju ke A1ur Ganu yang menjadi salah satu markas kuat mereka. Kira-kira 30 orang tentera Siam telah berjaya ditawan oleh orang-orang Melayu dan diseksa sehingga mati. Sejak awal peperangan ini, dipercayai terdapatnya penglibatan orang Cina terutama dari Kongsi Gelap yang turut membantu Siam membunuh serta merampas harta benda rakyat Kedah. Oleh itu, setelah Kota Kuala Kedah berjaya ditawan semula oleh orang Melayu, semua orang Cina yang membantu tentera Siam telah dibunuh dengan cara dijahit hidup-hidup di dalam kulit kerbau yang baru disembelih dan dibiarkan di tengah panas hingga mati.

Kejayaan Tunku Kudin merampas semula Kota Kuala Kedah dan mengusir tentera Siam telah diketahui oleh Raja Ligor. Akibatnya Raja Ligor telah mengumpulkan kira-kira 7,500 orang tentera Siam dengan 3,000 ekor gajah perang untuk menyerang Kedah. Angkatan Siam telah masuk ke Kedah dan bergabung dengan tentera mereka yang bertahan di Alur Ganu. Dalam pertempuran ini pihak British telah memberi bantuan kepada tentera Siam dan mengishtiharkan sesiapa yang ditangkap membantu pasukan Kedah akan dianggap sebagai lanun dan akan dikenakan hukuman.

British turut memberi bantuan senjata dan ubat bedil kepada Siam. Kapal-kapal perang British telah diarahkan ke Sungai Kedah dan Sungai Merbok bagi menyekat dan memintas pasukan Tunku Kudin dan Tunku Long Puteh yang dipercayai akan mengundurkan diri daripada serangan Siam melalui laut. Perairan Kedah juga telah dikawal ketat oleh kapal-kapal perang British agar tiada bantuan daripada orang-orang Melayu dari luar Kedah boleh masuk.

Pasukan Tunku Kudin di Kota Kuala Kedah telah diserang dengan dasyat oleh tentera Siam. Walaupun Tunku Kudin telah bermati-matian mempertahankan Kota Kuala Kedah, namun akhirnya pasukan mereka dapat dikalahkan dan Tunku Kudin bersama para pengikutnya telah gugur syahid. Menurut catatan British, dalam peristiwa kebangkitan Tengku Kudin ini bukan sahaja pihak kaum lelaki yang telah mengangkat senjata malah kaum Hawa juga turut turun ke medan perang menghayun pedang dan menghunus badik serta menembak pemuras bagi mengusir Siam.

Terdapat kisah yang menyebut bahawa beliau telah membunuh diri kerana tidak mahu ditawan Siam. Pihak Siam kemudian telah memancung mayat Tunku Kudin dan kepalanya telah dipersembahkan dihadapan Raja Ligor. Peristiwa ini tak ubah seperti peristiwa William Wallace pahlawan Scotland yang menentang penjajahan Inggeris yang kepalanya turut dipancung dan dipersembahkan kepada Raja England. Walaupun beliau syahid, namun terdapat ura-ura atau kisah lisan yang menyebut bahawa beliau terselamat dan berjaya lari keluar dari kepungan Siam. Kisah ini turut dipetik dalam Singapore Cronicle.

Dalam pertempuran yang berlangsung lebih kurang lima bulan tersebut, dipercayai seramai 700 orang tentera Siam telah terbunuh dan 1,500 orang pejuang Kedah telah syahid. Setelah Kota Kuala Kedah jatuh kembali ke tangan Siam, kira-kira 4,000 hingga 5,000 orang Melayu Kedah telah ditawan. Syahidnya Tunku Kudin di Kota Kuala Kedah telah sampai ke telinga seluruh rakyat Kedah. Keperwiraan beliau dalam mempertahankan maruah dan kedaulatan bangsa Melayu dikenang oleh orang-orang Melayu Kedah sehinga sekarang. Kegagalan gerakan Tunku Kudin ini tidak langsung meruntuhkan semangat orang-orang Kedah untuk menentang Siam.

Sebaliknya terdapat beberapa lagi siri peristiwa gerakan penentangan berlaku di Kedah termasuk yang dirancang oleh Sultan Kedah sendiri pada 27 Mac 1837. Walaupun racangan Baginda Sultan gagal kerana dihalang oleh British, namun obor perjuangan membebaskan Kedah daripada cengkaman Siam tetap menyala dan telah diteruskan oleh pahlawan Melayu Kedah yang lain seperti Tunku Muhammad Saad, Dato Wan Muhammad Ali, Tok Mo Ris dan Tunku Muhammad Akib serta ramai lagi, sehinggalah Kedah berjaya bebas sepenuhnya daripada penjajahan Siam pada tahun 1842 dengan helah diplomatik yang dimainkan oleh Tunku Anum. Sekian, wallah hu a’lam.

RUJUKAN:

• Abdullah Zakaria, Peribumi dan Penjajah: Gerakan Tentangan di Malaysia, Persatuan Sejarah Malaysia.

• Haji Buyung Adil, Sejarah Kedah, Dewan Bahasa dan pustaka, Kuala Lumpur, 1980.

• Abdullah Zakaria Ghazali, Sejarah Malaysia: Sorotan Masa Lalu, Iktibar Hari Ini Dan Akan Datang. Persatuan Sejarah Malaysia. 2008.

• The Asiatic Journal and Monthly Register, British and Foreign India, China and Australasia. London. 1832.

• J. T. Thomson, Some Glimpses into Life In The Far East, London.1865.

• Kingsley Bolton, Christopher Hutton, Triad Societies Volume 5, Canada and UK. 1941.

• Thomas John Newbold, Political and Statistical Account of the British Settlements in The States of Malacca, London. 1839.

• Sherard Osborn, The blockade of Kedah in 1838: a midshipman’s exploits in Malayan waters, Oxford University Press


Kita Sekarang Boleh Mengawal Komputer Menggunakan Otak Sahaja!

Baru-baru ini, kerjasama beberapa buah universiti di Amerika Syarikat berjaya mencipta teknologi yang menghubungkan otak manusia dan komputer tanpa wayar (wireless). Teknologi antara muka otak-komputer tanpa wayar (wireless brain-computer interface, BCI).

Dengan kata lain, manusia telah mampu mengawal komputer hanya dengan menggunakan otaknya sahaja. Perkara ini dapat dibuat dengan menampal peranti pada bahagian otak yang mengawal pergerakan tubuh.

Dalam otak kita, ada bahagian otak dipanggil korteks motor yang bertanggungjawab untuk mengawal pergerakan tubuh kita. Kalau sistem saraf yang menghubungkan ke otak ini putus, kita akan lumpuh. Kalau bahagian otak ini cedera pun, kita akan lumpuh.

Saintis memasang peranti BCI pada bahagian otak ini kepada dua pesakit yang ada kecederaan tulang belakang. Memang tidak boleh bergerak. Hasilnya, hanya menggunakan otak sahaja, mereka dapat mengawal komputer seperti orang normal.

Teknologi ini dibangunkan untuk membantu orang yang lumpuh, yang ada penyakit neuro, yang susah untuk bergerak dan apa sahaja yang membataskan dirinya untuk bergerak.

Sehari dua selepas kertas kajian mengenai teknologi ini diterbitkan, Neuralink telah memasang peranti yang sama teknologinya ke otak monyet. Monyet dapat bermain sejenis permainan Pong tanpa menggunakan joystick pun. Tetapi hanya menggunakan otaknya sahaja.

Sebelum itu, monyet itu telah dilatih bagaimana untuk bermain Pong menggunakan Joystick. Kemudian, ia dapat bermain sendiri tanpa menggunakan joystick.

Telepati (kebolehan mengawal objek dari jauh menggunakan otak) banyak dipaparkan dalam pelbagai fiksyen dan sains fiksyen. Kini, ia telah menjadi realiti dengan pembangunan IoT, teknologi penderia (sensor) dan teknologi BCI.